Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 19 Απριλίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1497/16-4-2018 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη Σκουρολιάκου προς την Υπουργό Πολιτισμού και Αθλητισμού, με θέμα: «Σοβαρές καταγγελίες των εργαζομένων του Εθνικού Θεάτρου». 2. Η με αριθμό 1506/16-4-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών, με θέμα: «Καταστροφικές συνέπειες από την παράνομη μετανάστευση στο λιμάνι της Πάτρας». 3. Η με αριθμό 1487/12-4-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, με θέμα: «Επέκταση Αναβάλου προς Φίχτια - Μοναστηράκι - Μυκήνες». 4. Η με αριθμό 1512/17-4-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, με θέμα: «Διασφάλιση του δικαιώματος στην εργασία των εργαζομένων με “μπλοκάκι” στην Εταιρεία Ύδρευσης και Αποχέτευσης Θεσσαλονίκης (ΕΥΑΘ Α.Ε.)Υπηρεσίες Α.Ε.». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1507/16-4-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, με θέμα: «Σε κίνδυνο η ομαλή λειτουργία των αρχαιολογικών χώρων». 2. Η με αριθμό 1495/16-4-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών, με θέμα: «η δημιουργία τριών νέων σταθμών διοδίων στον oδικό άξονα Προμαχώνας - Σερρών - Λιμάνι Θεσσαλονίκης είναι καταστροφική για τον Νομό Σερρών». 3. Η με αριθμό 1505/16-4-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Ενημέρωση για τον “ολοκληρωμένο σχεδιασμό ανάδειξης, ανάπτυξης και αξιοποίησης της Λίμνης Λάδωνα” της Περιφέρειας Πελοποννήσου». 4. Η με αριθμό 1513/17-4-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Απλήρωτοι εργαζόμενοι στην εταιρεία παραγωγής κτηνιατρικών φαρμάκων “PROVET”». 5. Η με αριθμό 1514/17-4-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με τα σοβαρά προβλήματα λειτουργίας του εθνικού κολυμβητηρίου Ηρακλείου (ΕΑΚΗ). 6. Η με αριθμό 1501/16-4-2018 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εσωτερικών, με θέμα: «Σκανδαλώδης νομοθετική εύνοια για το ακατάσχετο των κομμάτων! Ρουσφέτι για Μητσοτάκη και Γεννηματά που ψήφισαν την τροπολογία μαζί με τους Κυβερνητικούς….». 7. Η με αριθμό 1394/26-3-2018 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, με θέμα: «Καθυστερήσεις στη διαδικασία έκδοσης των νέων ταυτοτήτων». 8. Η με αριθμό 1375/20-3-2018 επίκαιρη ερώτηση του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, με θέμα: «Συνεχίζουν να παραμένουν απλήρωτοι οι τευτλοπαραγωγοί». 9. Η με αριθμό 1392/26-3-2018 επίκαιρη ερώτηση της Βουλευτού Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Επανασύσταση του γραφείου του Σώματος Επιθεωρητών Εργασίας (ΣΕΠΕ)». 10. Η με αριθμό 1393/26-3-2018 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, με θέμα: «Αναβάθμιση του Κέντρου Ζωϊκών Γενετικών Πόρων Καρδίτσας ». 11. Η με αριθμό 1333/19-3-2018 επίκαιρη ερώτηση του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ασφάλιση με εργόσημο σε χειριστές - οδηγούς αγροτικών μηχανημάτων». 12. Η με αριθμό 1326/16-3-2018 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εσωτερικών, με θέμα: «Αστυνομικοί στη φύλαξη VIP προσώπων». 13. Η με αριθμό 1316/13-3-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών, με θέμα: «Αυξάνεται η ανασφάλεια σε περιοχές της Πάτρας». 14. Η με αριθμό 1286/12-3-2018 επίκαιρη ερώτηση του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Εσωτερικών, με θέμα: «Κάλυψη κενών στο Πυροσβεστικό Σώμα από επιλαχόντες του διαγωνισμού 2011». 15. Η με αριθμό 1149/26-2-2018 επίκαιρη ερώτηση του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών, με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής». 16. Η με αριθμό 1159/27-2-2018 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών, με θέμα: «Προβλήματα στη λειτουργία του Τμήματος Συνοριακής Φύλαξης (Τ.Σ.Φ.) Παιονίας». 17. Η με αριθμό 1151/26-2-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου». 18. Η με αριθμό 1311/13-3-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Εσωτερικών, με θέμα: «Έξαρση εγκληματικότητας στην Αθήνα». 19. Η με αριθμό 1229/5-3-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3945/28-2-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων, με θέμα: «Πολλαπλασιάζονται τα προβλήματα στο αρδευτικό - αποστραγγιστικό δίκτυο του Νομού Ηλείας. “Σιγή Ιχθύος” από την Κυβέρνηση». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Στη σημερινή ημερήσια διάταξη υπάρχουν προς συζήτηση δύο σχέδια νόμου, τα οποία είναι τα εξής: 1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας» και 2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης». Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών. Ωστόσο, επειδή έχουν κατατεθεί και τέσσερις υπουργικές τροπολογίες - οι υπ' αριθμόν 1552/82, 1553/83 και 1554/84 στην πρώτη συμφωνία και η υπ' αριθμόν 1555/85 στη δεύτερη συμφωνία - προτείνω αρχικά να τοποθετηθούν επί της αρχής των συμφωνιών όσοι καταψήφισαν ή εξέφρασαν επιφυλάξεις, εν πάση περιπτώσει όσοι ενδιαφέρονται από όσους ανήκουν σε αυτή την κατηγορία, καθώς και ο αρμόδιος Υπουργός για πέντε λεπτά και στη συνέχεια να συζητηθούν οι τροπολογίες με τους Κοινοβουλευτικούς Εκπροσώπους, τους εισηγητές και τους ειδικούς αγορητές, καθώς και τους αρμόδιους Υπουργούς που θα μιλούν ο καθένας για πέντε λεπτά, εφόσον το επιθυμούν. Συμφωνεί το Σώμα;
Συνεπώς το Σώμα συμφώνησε.
Κύριε Πρόεδρε, θα ήθελα τον λόγο για να αναγνώσω μια νομοτεχνική βελτίωση.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Αφορά την τροπολογία 1554/84 και την τροποποίηση της περίπτωσης β΄ της παραγράφου 5 του άρθρου 10 για τους οικονομικούς επιθεωρητές. Από το Υπουργείο Δικαιοσύνης, μας είπαν ότι θα πρέπει να κάνουμε μια νομοτεχνική βελτίωση σε σχέση με την προσωποποίηση του ποιος διενεργεί ανακριτικές πράξεις. Η νομοτεχνική βελτίωση έχει ως εξής, λοιπόν: Το δεύτερο εδάφιο της υπό τροποποίηση της περίπτωσης β΄ της παραγράφου 5 του άρθρου 10 του ν.4494/2017 (Α΄ 165) αναδιατυπώνεται ως εξής: «Για τον σκοπό αυτό οι Οικονομικοί Επιθεωρητές διενεργούν προκαταρκτική εξέταση ή προανάκριση κατόπιν εισαγγελικής παραγγελίας, ενώ συνεργάζονται και επιχειρούν κατά περίπτωση σε συνεργασία με τις συναρμόδιες Υπηρεσίες, καθώς και τις εισαγγελικές και διωκτικές Αρχές, σύμφωνα με τις ισχύουσες διατάξεις». Την καταθέτω στα Πρακτικά.
Ευχαριστούμε τον κύριο Υπουργό.
Κύριε Πρόεδρε, θα ήθελα τον λόγο για ένα ζήτημα επί της διαδικασίας.
Ορίστε, κυρία Κανέλλη.
Χθες το βράδυ, για δύο συμφωνίες, που συζητήθηκαν στην επιτροπή αναλυτικά και διεξοδικά πριν από το Πάσχα, παραλάβαμε τροπολογίες διαστάσεων νομοσχεδίων. Στις 20.05΄ παραλάβαμε τροπολογία σαράντα σελίδων. Φαντάζομαι ότι η Κυβέρνηση επιθυμεί να τιμά τις Ένοπλες Δυνάμεις. Κύριε Υπουργέ, ζητήματα που αρχίζουν από τα μερίσματα, το μετοχικό ταμείο, το οικονομικό έγκλημα, την αξιοποίηση περιουσιακών στοιχείων είναι μεγέθους νομοσχεδίου. Δεν μπορείτε να φανταστείτε πόσα ζητήματα σε σαράντα σελίδες με άρθρα και είναι μία μόνο τροπολογία. Και ερχόμαστε σε μια κρίσιμη εποχή και για τις Ένοπλες Δυνάμεις και για τη χώρα και με όσα έχουν συμβεί τον τελευταίο καιρό κυριολεκτικά να «πατσαβουριάσουμε» χρονικά, πάνω σε δύο συμβάσεις - η μία για το SHAPE και η άλλη για το Χασιμιτικό Βασίλειο της Ιορδανίας - μια σειρά από ζητήματα τα οποία απαιτούν διεξοδική συζήτηση και ενδεχομένως τροποποιήσεις. Και πριν καλά - καλά κάτσουμε μπροστά στις σαράντα σελίδες, έρχεται - δικαιολογημένα, θα την αποδεχτώ όπως είναι - από το Υπουργείο Δικαιοσύνης μια τροποποίηση - ακούστε τώρα! - για να είμαστε σαφέστεροι και δημοκρατικότεροι, επί της προσωποποίησης του προσώπου, που θα ασκήσει τη δίωξη.
Αυτό είναι, βέβαια, για την επόμενη σύμβαση.
Είμαστε σοβαροί; Δεν μπορώ να κάνω την καταγγελία, την οποία οφείλετε να προσυπογράψετε και εσείς και να εξηγήσει ο Υπουργός ποια η σπουδή;
Ωραία, κυρία Κανέλλη.
Ποια η σπουδή πριν ξεκινήσουμε; Για ποιο λόγο αυτά τα ζητήματα τα φέρατε εδώ και τώρα και έτσι;
Θα το εξηγήσει. Είναι για την επόμενη κύρωση. Το Προεδρείο ήταν «extra large» εν προκειμένω. Πάμε στην κυρία Αυλωνίτου.
Κύριε Πρόεδρε, να κάνουμε μια συζήτηση.
Είναι διαφορετικοί οι εισηγητές.
Εγώ είμαι ένας. Ας γίνει μια συζήτηση όπου είναι ένας ο εισηγητής.
Και πώς να γίνει; Να μιλάει ο ένας μετά τον άλλον;
Κύριε Πρόεδρε, το έχουμε ξανακάνει.
Συμφωνεί το Σώμα;
Ωραία, ο ένας μετά τον άλλον. Τον λόγο έχει η κ. Αυλωνίτου.
Έχουμε συμφωνήσει εμείς, κύριε Πρόεδρε. Να κάνω εισήγηση επί της συμφωνίας;
Έχετε συμφωνήσει. Έχετε δίκιο. Η Νέα Δημοκρατία είχε διατυπώσει επιφυλάξεις;
Μάλιστα.
Επιφυλαχτήκατε για παν ενδεχόμενο. Δεν υπάρχει το ενδεχόμενο, επομένως πάμε στον επόμενο. Ποιος έχει αντίρρηση;
Εμείς έχουμε επιφυλάξεις.
Ναι, αλλά για παν ενδεχόμενο κι εσείς. Θέλετε να μιλήσετε τώρα;
Αν μου επιτρέπετε, για δέκα δευτερόλεπτα μια διαδικαστική πρόταση, η οποία ίσως σας βοηθήσει. Επειδή υπάρχουν τροπολογίες, μήπως να πάρουν τον λόγο όλα τα κόμματα; Υπάρχουν τέσσερις τροπολογίες.
Μάλιστα. Κύριε Λοβέρδο, έχετε τον λόγο.
Ευχαριστώ. Εμείς κρατήσαμε μια επιφύλαξη. Είναι μια πάγια τακτική που ακολουθούμε, κύριε Πρόεδρε, προκειμένου να πάρουμε τον λόγο στην Ολομέλεια - καλή ώρα τώρα - ούτως ώστε με τον λόγο μας, όχι επί του συγκεκριμένου θέματος των συμβάσεων, αλλά επί όλων των θεμάτων, τα οποία τρέχουν και αφορούν τη χώρα μας και το Υπουργείο, να μπορούμε να έχουμε έναν λόγο και να μην φαίνεται ότι η Αίθουσα αγνοεί αυτά που συμβαίνουν έξω από αυτήν. Πρώτον, θέλω να πω δηλαδή, κύριε Πρόεδρε, ότι δεν υπάρχει ουσιαστικός λόγος, όπως είπα και στην επιτροπή να πούμε «όχι» στις δύο συμβάσεις και θα πούμε «ναι», θα ψηφίσουμε θετικά. Όμως, για τις τροπολογίες, ακόμα και για μια, που έχουμε μια θετική προσέγγιση και εμείς οι δύο με τον κ. Θεοχαρόπουλο, αλλά και ο τομέας μας, είναι τέτοια η πρακτική, ειδικά με την τροπολογία για την οποία έκανε λόγο η κ. Κανέλλη - λέω τα ίδια, να μην επαναλάβω - ώστε θα κρατήσουμε αρνητική στάση και για τις τέσσερις τροπολογίες. Τώρα, αξιοποιώντας και όχι εκμεταλλευόμενος την παρουσία του Υπουργού εδώ, θέλω να του πω το εξής: Έχουμε συγκρουστεί για πολλά θέματα και θα συγκρουστούμε ξανά. Ωστόσο, η χώρα περνάει κάποιες σημαντικές δυσκολίες, που αφορούν και την αρμοδιότητά σας. Το ξέρετε και το ξέρουμε. Συνεπώς, δεν είναι χώρος εδώ για μικροπολιτική. Ωστόσο, με πραγματική απορία, απευθύνομαι στον Υπουργό Άμυνας και τον ρωτώ: Η φράση του Αναπληρωτή Υπουργού, που είπε ότι η χώρα βρίσκεται σε ακήρυχτο πόλεμο με την Τουρκία, είναι φράση που αποτυπώνει τη στάση της ελληνικής Κυβέρνησης απέναντι στα συμφέροντα και τη δική σας προσωπικά ή είναι κάτι για το οποίο θα μπορούσε κανείς να εκφράσει και άλλη κυβερνητική άποψη; Στις δύσκολες ώρες που περνάει η χώρα, εμείς ως Αντιπολίτευση προσπαθούμε να εναρμονιστούμε κατά τα εθνικά συμφέροντα και να μιλάμε με μια φωνή όλα τα κόμματα. Όμως, δεν ξέρουμε, κύριε Υπουργέ, πραγματικά, τι είναι αυτό που συγκροτεί την κυβερνητική γραμμή: Είναι οι φράσεις του κυβερνητικού εκπροσώπου, οι φράσεις του Αναπληρωτή σας για την ομηρία, για παράδειγμα, που εξέφρασε νομικές αντιρρήσεις, η φράση του ότι η Ελλάδα τώρα βρίσκεται σε ακήρυχτο πόλεμο με την Τουρκία ή κάποια άλλη φράση, την οποία πρέπει να τη βάλουμε κάτω και να κοιτάξουμε τα κόμματα πώς μπορούμε να εναρμονίσουμε την πρακτική μας; Θέλω επ' αυτού μια πραγματική, από την πλευρά σας, αποσαφήνιση. Το δεύτερο θέμα είναι ήσσονος πολιτικής σημασίας, αλλά σοβαρής κατά την αξιολόγηση τη δική μας. Σας έχω κάνει σχετική ερώτηση. Δεν απαντήσατε. Δεν θέλω να δημαγωγώ, αλλά υπάρχει το δεδομένο - όπως είπα και στην ερώτησή μου, από τις 4-1-2018- όπου αξιωματικός χωρίς να επικαλείται την ιδιότητά του, κάνει μια ανάρτηση στα μέσα κοινωνικής δικτύωσης και το πληρώνει με απόσπαση. Το σκεφτόμαστε και σας ρωτάμε: Μήπως το πρόβλημά του ήταν ότι υπηρετούσε στης Αναπληρώτριας Υπουργού Αμύνης κ. Γεννηματά, όταν ήταν στο Υπουργείο αυτό; Είναι δυνατόν να παρακολουθεί το Υπουργείο τι λέει κάθε αξιωματικός και να τον αντιμετωπίζει με βάση τα πολιτικά λεγόμενά του; Επίσης, σας είχα πει εδώ, σε αυτήν την Αίθουσα ακριβώς, όταν συνεδρίαζε η Επιτροπή Εξωτερικών και Άμυνας, ότι έτσι όπως έχετε προσεγγίσει τα ζητήματα του συνδικαλισμού στον χώρο των Ενόπλων Δυνάμεων, θα έχουμε προβλήματα. Σας είχα πει ότι δεν πρέπει να επιδεικνύετε μια μεροληπτική στάση υπέρ του ενός εκ των δύο φορέων και ότι πρέπει όλοι να δούμε με έναν τρόπο ενιαίο τον συνδικαλισμό σε αυτόν τον πολύ ευαίσθητο τομέα. Εξεδόθη επί των δικών τους συγκρούσεων, η απόφαση 254/2018 του Πρωτοδικείου Αθηνών, που κηρύττει εκτός των δεδομένων της νομικής πραγματικότητας της χώρας, την ΠΟΕΣ. Και όχι μόνο έχετε χρησιμοποιήσει αυτήν τη συνδικαλιστική ένωση για να εκπροσωπεί τον χώρο των στρατιωτικών σε διάφορα ειδικά όργανα, αλλά επιτρέπετε να διατυπώνουν οι αξιωματικοί αυτοί πολύ - πολύ βάναυσες και βάρβαρες εκφράσεις κατά της δικαιοσύνης. Πρέπει να το δείτε. Τέλος, πάλι σε αυτήν την Αίθουσα, σας είχα πει ότι αυτό το Σώμα των επιθεωρητών των εσωτερικών υποθέσεων, που έχετε δημιουργήσει, έχει πάρα πολλά προβλήματα κριτηρίων ένταξης των αξιωματικών σε αυτό. Με βάση την τελευταία σας προκήρυξη για να πάρουν μέρος στις σχετικές διαδικασίες και να στελεχώσουν αυτόν τον νέο φορέα οι αξιωματικοί του στρατού, δημιουργούνται προβλήματα. Έχετε επίγνωση; Αν έχετε, παρακαλώ δώστε μας μια σύντομη απάντηση ή σχόλιο. Ευχαριστώ.
Κύριε Κεδίκογλου, έχετε τον λόγο.
Κατ' αρχάς, να ξεκαθαρίσουμε ότι για την κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Χασιμιτικού Βασιλείου της Ιορδανίας, δεν υπάρχουν αντιρρήσεις. Είναι σε ένα πλαίσιο συμφωνιών. Έχουν υπογραφεί πολλές αντίστοιχες. Όπως είχαμε πει και στην επιτροπή, θα θέλαμε την ενημέρωση για το πώς εξελίσσονται ανάλογες συμφωνίες στα περασμένα χρόνια. Η τρέχουσα συγκυρία υπογραμμίζει ακόμα περισσότερο την ανάγκη τέτοιων συνεργασιών, οπότε είμαστε θετικοί. Όσον αφορά τις τροπολογίες, να συμφωνήσω με τη Βουλευτή κ. Κανέλλη και τον κ. Λοβέρδο ότι δεν είναι σωστή πρακτική να έρχονται την τελευταία στιγμή οι τροπολογίες, όπως είναι αυτή για παράδειγμα. Αφορά τη θεσμοθέτηση ειδικών προβλέψεων για τη συγκρότηση του συμβουλίου επιλογής προϊσταμένων των τακτικών πολιτικών υπαλλήλων του Υπουργείου Εθνικής Άμυνας. Δεν θα έπρεπε να έχουμε ακούσει και την άποψη του συλλόγου στην επιτροπή; Ως προς την τροπολογία για μεταφορά κεφαλαίων από εκμεταλλεύσεις του Στρατού Ξηράς, όπως ΚΨΜ, λέσχες, πρατήρια στο ΤΕΘΑ, θέλουμε να υπογραμμίσουμε ότι απ' αυτούς τους πόρους τροφοδοτείται ο ειδικός κλάδος οικονομικής ενίσχυσης μερισματούχων στρατού. Είναι ποσοστό επί της λειτουργίας των λεσχών. Απλώς να έχει ληφθεί η πρόνοια αυτό το ποσό να μην μειωθεί. Από κάποιες επαφές, που κάνουμε φαίνεται να μην υπάρχει τέτοιο ενδεχόμενο. Απλώς το υπογραμμίζουμε, γιατί στηρίζονται πάρα πολύ οι συνταξιούχοι απόστρατοι σε αυτή την ενίσχυση. Ως προς την τελευταία τροπολογία για την πρόληψη και διερεύνηση οικονομικών εγκλημάτων, επειδή έχουμε καταψηφίσει το άρθρο 10, φυσικά δεν μπορούμε παρά να καταψηφίσουμε και την τροπολογία και να υπενθυμίσουμε ότι ο πολιτικός προϊστάμενος δεν μπορεί να έχει τον έλεγχο μιας τέτοιας υπηρεσίας. Καταψηφίζουμε όλες τις τροπολογίες.
Κύριε Πρόεδρε, ως προς την τροπολογία που αναφέρεται στη σχολή SHAPE του ΝΑΤΟ.
Τώρα συζητάμε και για τη δεύτερη σύμβαση; Και για τις δυο συμβάσεις μιλάμε και για όλες τις τροπολογίες;
Όχι. Τώρα μιλάμε για τις τρεις πρώτες τροπολογίες.
Και γιατί σηκώνεται να μιλήσει για άλλο θέμα;
Μετά θα μιλήσετε, κύριε Δημοσχάκη. Κύριε Σαχινίδη, έχετε τον λόγο.
Ευχαριστώ, κύριε Πρόεδρε. Η πρώτη σύμβαση μεταξύ του Υπουργείου Εθνικής Άμυνας της Ελλάδας και του ΝΑΤΟ για το SHAPE είναι στην ουσία μια τυπική υποχρέωση της πατρίδας μας στο πλαίσιο μιας συμμαχίας, εν προκειμένω του ΝΑΤΟ, στην οποία κι ανήκουμε. Με την παρούσα κύρωση του συγκεκριμένου μνημονίου κατανόησης λαμβάνεται μέριμνα για τη χρηματοδότηση τόσο του σχεδιασμού όσο και της κατασκευής νέων εγκαταστάσεων για το σχολείο του SHAPE, το Ανώτατο Στρατηγείο Συμμαχικών Δυνάμεων της Ευρώπης στην πόλη Μονς του Βελγίου για τα παιδιά των εκεί υπηρετούντων αξιωματικών, αλλά και του πολιτικού προσωπικού. Θα τονίσουμε όπως έχουμε κάνει και σε ανάλογες επιτροπές ότι τα δεδομένα πλέον έχουν αλλάξει. Η γεωστρατηγική πραγματικότητα διαφέρει από αυτή της δεκαετίας του 1950. Δεν υπάρχει πια το Σύμφωνο της Βαρσοβίας, δεν υφίστανται οι υποτιθέμενες απειλές που υπήρχαν κάποτε. Ο ρόλος του ΝΑΤΟ και η ύπαρξή του θα πρέπει να επανεξεταστεί. Τι ακριβώς εξυπηρετεί στην παρούσα συγκυρία το ΝΑΤΟ; Το ΝΑΤΟ, μέχρι σήμερα τουλάχιστον, λειτουργεί ως στρατιωτικός βραχίονας, ως αιχμή του δόρατος των αμερικανικών σχεδιασμών ενάντια στη Ρωσία. Ένα βασικό ερώτημα είναι πως θα λειτουργήσει πλέον. Το ΝΑΤΟ είναι παρωχημένο, γιατί δεν έχει βοηθήσει εναντίον της τρομοκρατίας, αλλά ο στρατιωτικός οργανισμός παραμένει πολύ σημαντικός γι' αυτόν, όπως δήλωσε πρόσφατα ο νυν Πρόεδρος των Ηνωμένων Πολιτειών Ντόναλντ Τραμπ σε μια συνέντευξή του στην εφημερίδα «THE TIMES» του Λονδίνου. Συνεπώς, η όποια συζήτηση και προβληματισμός αυτό το νόημα έχει, τον ρόλο δηλαδή, του ΝΑΤΟ και το ερώτημα αν έχει λόγο ύπαρξης πλέον. Δεν είδαμε τι έπραξε το ΝΑΤΟ στα Σεπτεμβριανά του 1955 στην Πόλη, δεν το είδαμε φυσικά στην Κύπρο μας όταν δεν εμπόδισε, αλλά αντίθετα βοήθησε την εδραίωση του «Αττίλα» και των τετελεσμένων του, δεν το βλέπουμε ούτε τώρα που υποτίθεται ότι θα προστάτευε τα θαλάσσιά μας σύνορα, που σε τελική ανάλυση είναι και θαλάσσια σύνορα της συμμαχίας από τις συνεχείς ροές από την εισβολή στην ουσία των λαθρομεταναστών. Επίσης, δεν το είδαμε να παίρνει θέση για τους δυο αξιωματικούς μας που είναι προφυλακισμένοι. Στην πράξη όμως είμαστε μέλη της συγκεκριμένης συμμαχίας, μετέχουμε στη δομή του συγκεκριμένου στρατηγείου και με δεδομένο ότι πρόκειται για κατασκευή του σχολείου του στρατηγείου, στην οποία θα φοιτούν τα παιδιά στρατιωτικών, αλλά και του πολιτικού προσωπικού από την πατρίδα μας, θα ψηφίσουμε «παρών». Σχετικά με την κύρωση της συμφωνίας μεταξύ της Ελλάδος και του Χασιμιτικού Βασιλείου της Ιορδανίας: Η συγκεκριμένη κύρωση, η οποία έρχεται με το παρόν σχέδιο νόμου, είχε υπογραφεί στην Αθήνα στις 22 Ιανουαρίου του 2001. Είναι μια από τις τυπικές κυρώσεις στρατιωτικής συνεργασίας της πατρίδας μας με άλλες χώρες. Καθορίσατε ένα ευρύ πλαίσιο συνεργασίας σε διάφορους τομείς, όπως για παράδειγμα αμυντικές βιομηχανίες, ανταλλαγή εμπειρίας και πληροφοριών σε στρατιωτικά αντικείμενα, στρατιωτική εκπαίδευση και διάφορους άλλους τομείς. Εδώ έχουμε τη στρατιωτική συνεργασία με την Ιορδανία. Στις συμφωνίες αυτές υποτίθεται ότι το ζητούμενο είναι τα ωφελήματα που αποκτάει η πατρίδα μας από τέτοιου τύπου συνεργασίες. Σε ό,τι αφορά στην Ιορδανία, είναι γνωστό ότι στον πόλεμο με τη Συρία κατά του Άσαντ, η Ιορδανία μαζί με την Τουρκία εκπαίδευσαν συμμορίτες και τους προώθησαν στο συριακό έδαφος. Ο αποκαλούμενος «Ελεύθερος Συριακός Στρατός», «Free Syrian Army», ο γνωστός FSA, εξοπλίστηκε με διάφορα οπλικά συστήματα μέσω Τουρκίας και Ιορδανίας. Ο FSA, λοιπόν, ήταν ένα κατασκεύασμα των μυστικών υπηρεσιών των Ηνωμένων Πολιτειών, του Ισραήλ και της Σαουδικής Αραβίας. Τα σχέδιά του, όμως, απέτυχαν μετά τη σθεναρή και ηρωική αντίσταση του συριακού λαού. Οι όποιες στρατιωτικές επιτυχίες του FSA ήταν αποτέλεσμα απευθείας εντολών και τεχνικής βοήθειας από την Ιορδανία. Αν γυρίσουμε πίσω τον χρόνο, θα δούμε ότι από την Ιορδανία μουσουλμάνοι τρομοκράτες κινήθηκαν προς το Αφγανιστάν. Μεταξύ αυτών των μουσουλμάνων που συνέρρευσαν στο Αφγανιστάν ήταν και ο γνωστός Οσάμα Μπιν Λάντεν, το πρωτοπαλίκαρο της CIA, η ομάδα του οποίου τελικά εξελίχθηκε με τις ευλογίες των Ηνωμένων Πολιτειών στη γνωστή σε όλους μας Αλ Κάιντα. Η συνέχεια της Αλ Κάιντα είναι το σημερινό χαλιφάτο του ισλαμικού κράτους, ένας στρατός τρομοκρατών που γεννήθηκε στα σύνορα Συρίας - Τουρκίας και Συρίας - Ιορδανίας και χρηματοδοτήθηκε αφειδώς από τη Δύση για την καταπολέμηση της κοσμικής κυβέρνησης του Μπασάρ αλ Άσαντ και την αποσταθεροποίηση της Μέσης Ανατολής. Εδώ θέλω να συμπληρώσω ότι οι επιθέσεις που δέχθηκε η Συρία ήταν τελείως αχρείαστες, γιατί ο Πρόεδρος Μπασάρ αλ Άσαντ δεν είχε κανέναν λόγο να ρίξει χημικά από τη στιγμή που κατάφερε και εδραιώθηκε, πολέμησε το ISIS και το νίκησε, όπως και την AL NUSRA. Δεν υπήρχε απολύτως κανένας λόγος να κάνει μια τέτοια αυτοκτονική κίνηση ούτως ώστε να δώσει το δικαίωμα στους «συμμάχους» να κάνουν την επίθεση που έκαναν. Καταδικάζουμε, φυσικά, ως Χρυσή Αυγή την επίθεση που είχε υποστεί. Να υπενθυμίσουμε απλώς ότι, σύμφωνα με επίσημα στοιχεία, τουλάχιστον μέχρι το 2013 η CIA συντόνιζε και τροφοδοτούσε τους ισλαμιστές με όπλα ενώ τους εκπαίδευε σε στρατόπεδα της Ιορδανίας. Είναι γνωστό και επισήμως - άλλωστε το έχει παραδεχθεί και η CIA - ότι το 2013 τουλάχιστον τρεις χιλιάδες τόνοι πολεμικού υλικού από την Κροατία είχαν φτάσει μέσω Τουρκίας και Ιορδανίας, με χρηματοδότηση της Σαουδικής Αραβίας και του Κατάρ, στα χέρια των τζιχαντιστών. Είναι, επίσης, γνωστό ότι χιλιάδες τζιχαντιστές εγκατέλειψαν τις θέσεις τους στη νότια Συρία και κατέφυγαν στη σύμμαχο των Ηνωμένων Πολιτειών Ιορδανία. Στρατόπεδα εκπαίδευσης, λοιπόν, των τρομοκρατών υπήρξαν και στην Τουρκία, στην Ιορδανία και τη Σαουδική Αραβία. Το μεγαλύτερο εξ αυτών το ξέρετε όλοι σας ότι βρίσκεται στο Αμάν. Η Ιορδανία και η Τουρκία συνορεύουν με τη Συρία και το Ιράκ, δύο χώρες όπου το ισλαμικό κράτος έχει θέσει υπό την έλεγχό του μεγάλες εκτάσεις. Μην ξεχνάμε ότι η Ιορδανία και η Τουρκία έχουν υπογράψει σειρά οικονομικών συμφωνιών οι οποίες αφορούν κυρίως στους τομείς των επενδύσεων, της βιομηχανίας, των εξαγωγών και της μεταφοράς φυσικού αερίου. Βέβαια, υπήρξαν και στιγμές που οι σχέσεις Ιορδανίας και Τουρκίας δεν ήταν ιδιαίτερα καλές ως συνέπεια του πολέμου στη Συρία και της προσφυγικής κρίσης. Ο Βασιλιάς Αμπντάλα Β΄ της Ιορδανίας είχε εξαπολύσει πυρά εναντίον της Τουρκίας, κατηγορώντας τη χώρα ότι αφήνει σκόπιμα τους εξτρεμιστές να διαφεύγουν στην Ευρώπη ενώ δεν έχει διστάσει να πει ότι η Τουρκία εξάγει τρομοκράτες στην Ιορδανία. Άρα, για τι είδους στρατιωτική συνεργασία μπορεί να γίνεται λόγος; Και με ποιους; Με αυτούς που στηρίζουν τζιχαντιστές; Το μόνο που θα μπορούσε κάποιος να εκθέσει στο θετικό της συγκεκριμένης συμφωνίας είναι ότι τα στελέχη των Ειδικών Δυνάμεων μας έχουν φιλοξενηθεί και εκπαιδευθεί στο Κέντρο Εκπαιδεύσεων Ειδικών Επιχειρήσεων «Βασιλιάς Αμπντάλα», ένα ομολογουμένως τεράστιο συγκρότημα ειδικά μελετημένων χώρων εκπαίδευσης σύγχρονων ειδικών δυνάμεων αντιτρομοκρατικών επιχειρήσεων, πεδίων βολής και μηχανοδήγησης, που προσομοιώνει ένα αστικό περιβάλλον μάχης με φόντο συνηθισμένα μέρη της Μέσης Ανατολής. Αυτή, όμως, είναι μόνο μία παράμετρος, την οποία και επισημαίνουμε και δεν έχει να κάνει με το συνολικό σκεπτικό για τη στρατιωτική συνεργασία με την Ιορδανία. Θα καταψηφίσουμε την παρούσα κύρωση. Σχετικά τώρα με τις τέσσερις τροπολογίες που έχουν κατατεθεί: Πράγματι η τελευταία που κατατέθηκε χθες είναι από μόνη της ένα νομοσχέδιο και δεν υπάρχει ο χρόνος, εάν δεν είσαι στρατιωτικός με οικονομικές γνώσεις, από χθες το βράδυ στις 8.00΄ μέχρι σήμερα να μπορέσεις να μελετήσεις μία τροπολογία τέτοιων διαστάσεων. Σχετικά με την τροπολογία με γενικό αριθμό 1552 και ειδικό 82: η παρούσα τροπολογία κινείται σε θετική κατεύθυνση. Πραγματικά το πρόβλημα της στέγασης των στρατιωτικών που υπηρετούν σε παραμεθόριες μονάδες ειδικά είναι γνωστό και η αξιοποίηση των κεφαλαίων από το Ταμείο Εθνικής Άμυνας προκειμένου να φτιαχτούν ΣΟΑ κινείται στη σωστή κατεύθυνση. Όσον αφορά στην τροποποίηση του άρθρου 11 του ν. 3646/2008, στις ειδικές κατηγορίες εισαγωγής σε στρατιωτικές σχολές εκτός από τα τέκνα θανόντων στρατιωτικών σε πόλεμο ή σε ειρηνική περίοδο κατά την εκτέλεση διατεταγμένης υπηρεσίας ή ένεκα ταύτης θα συμπεριλαμβάνονται και οι αδελφοί αυτών. Σαφώς και είμαστε θετικοί. Είναι μια αναγνώριση της θυσίας των στελεχών των Ενόπλων Δυνάμεων. Σχετικά με τη Στρατιωτική Σχολή Ξένων Γλωσσών, η λειτουργία της πλέον καλύπτεται από το Διακλαδικό Ινστιτούτο Γλωσσομάθειας Ενόπλων Δυνάμεων όπου φοιτούν στελέχη και από τους τρεις κλάδους των Ενόπλων Δυνάμεων και των Σωμάτων Ασφαλείας. Θα ψηφίσουμε «ναι». Όσον αφορά στην τροπολογία με αριθμό 1553, που αφορά στη συμπλήρωση διατάξεων του άρθρου 86: με την παρούσα τροπολογία προσδιορίζεται ειδικά για το Υπουργείο Εθνικής Άμυνας η σύνθεση του πενταμελούς Συμβουλίου Επιλογής Προϊσταμένων, του ΣΕΠ, των τακτικών πολιτικών υπαλλήλων και των υπαλλήλων με σχέση εργασίας ιδιωτικού δικαίου αορίστου χρόνου. Έχουμε έναν προβληματισμό, κύριε Υπουργέ, ως προς το γιατί δεν μετέχει στη σύνθεση του ΣΕΠ εν ενεργεία στρατιωτικός. Θεωρούμε ότι ειδικά για το Υπουργείο Εθνικής Αμύνης και λόγω της ιδιαίτερης αποστολής του θα έπρεπε να υπάρχει εκπρόσωπος από τον Στρατό. Θα καταψηφίσουμε την παρούσα τροπολογία. Σχετικά με την υπ' αριθμόν 1554 τροπολογία: με την παρούσα τροπολογία θα μπορεί η Υπηρεσία Εσωτερικών Υποθέσεων του Υπουργείου Εθνικής Αμύνης να διενεργεί ανακριτικές πράξεις στο πλαίσιο των αρμοδιοτήτων της, όσον αφορά δηλαδή οικονομικά εγκλήματα και εγκλήματα διαφθοράς που βλάπτουν τα οικονομικά συμφέροντα του ΥΠΕΘΑ ή των υπαγόμενων σε αυτό και εποπτευόμενων νομικών προσώπων. Σε αυτήν την τροπολογία θα ψηφίσουμε «παρών». Σχετικά με την τελευταία τροπολογία, τη με αριθμό 1555, θα ήθελα να πω τα εξής. Εδώ επαναπροσδιορίζεται η βάση υπολογισμού των μερισμάτων από τα Μετοχικά Ταμεία Στρατού, Ναυτικού και Αεροπορίας, επανακαθορίζονται κάποιες παρακρατήσεις και παρέχεται η δυνατότητα χορήγησης μέχρι την έκδοση οριστικής πράξης κανονισμού σύνταξης προσωρινού μερίσματος και οικονομικής ενίσχυσης. Η αντιμετώπιση σοβαρών θεμάτων όπως τα ζητήματα που αφορούν σε χιλιάδες δικαιούχους των Μετοχικών Ταμείων και των τριών Όπλων δεν αντιμετωπίζονται με τροπολογίες, μίνι νομοσχέδια της τελευταίας στιγμής. Βάζετε μέσα αρκετά ζητήματα, τα οποία και χρήζουν περαιτέρω μελέτης. Υπάρχουν κάποια θετικά σημεία, όπως είναι η χορήγηση προσωρινού μερίσματος και οικονομικής ενίσχυσης, που προανέφερα, μέχρι να προσδιοριστεί η κύρια σύνταξη. Όμως, η αντιμετώπιση τέτοιων θεμάτων με τροπολογίες της τελευταίας στιγμής δεν είναι σίγουρα η ενδεδειγμένη. Θα ψηφίσουμε «παρών» σε αυτήν την τροπολογία. Ευχαριστώ.
Κι εμείς. Τον λόγο έχει η κ. Κανέλλη.
Ευχαριστώ, κύριε Πρόεδρε. Μιας και είναι όλα συμπυκνωμένα, θα αρχίσω από τα θεωρητικά ευκολότερα ή, αν θέλετε, αυτά που βγάζουν μάτι. Θεωρητικά και πρακτικά για ποιον λόγο να έχει κάποιος αντίρρηση να συμμετέχουμε κι εμείς στη δημιουργία ενός σχολείου στο οποίο θα πηγαίνουν τα παιδιά των στρατιωτικών που υπηρετούν στις Βρυξέλλες; Αλλά δεν είναι να μιλάς τέτοια ώρα σε αυτήν τη χώρα για σκοινί στο σπίτι του κρεμασμένου. Χθες ο Πρωθυπουργός στο Καστελόριζο, παρ' ότι πήγε πολύ αισιόδοξος για τα οικονομικά, περίπου όπως είχε πάει και ο κ. Παπανδρέου πριν από κάμποσα χρόνια, άκουσε και ήταν παραλήπτης παραπόνων για τα σχολεία και τους δασκάλους. Δεν το έβγαλα από το κεφάλι μου, ο ίδιος το είπε, και μάλιστα με την καταπληκτική σχολιαστική θέση: «νόμιζα ότι το θέμα είχε λυθεί και ότι τα πράγματα ήταν καλύτερα». Έχουν ένα πρόβλημα τα οποίο είναι τραγικό - γιατί το άκουσα από το στόμα στρατιωτικού που τα παιδιά του πρέπει να πάνε σε αυτό το σχολείο - , την ώρα που στην Ελλάδα τα σχολεία μη συζητήσουμε σε ποια κατάσταση είναι, με τις συρρικνώσεις, τις ελλείψεις, τους διορισμούς καθηγητών κ.λπ.. Δεν θα μπω σε αυτήν την ανάλυση. Μέσα σε αυτήν τη συμπύκνωση πώς μπορεί κάποιος να απλωθεί και να κάνει μία σοβαρή συζήτηση επ' αυτού; Τα λεφτά είναι κάπου 1 εκατομμύριο κάτι. Θεωρητικά και πρακτικά δεν είναι πολλά. Τώρα τελευταία λόγω της όξυνσης των καταστάσεων τα εκατομμύρια φεύγουν σαν μαρουλόφυλλα. Δεν είναι πολλά 1 εκατομμύριο για ένα τέτοιο σχολείο. Να συμφωνήσω ότι δεν είναι. Ρώτησα: Τι θα γινόταν αν λέγαμε ότι είμαστε σε δυσπραγία αυτήν τη στιγμή και έχουμε ανάγκη και δεν θέλουμε να τα πληρώσουμε; Τι θα έκανε η νατοϊκή αλληλεγγύη στην οποία δεν έχετε απλώς υποκύψει, αλλά σύρεστε κυριολεκτικά, σύρεστε κάτω από προδιαγραφές του ΝΑΤΟ για το πώς θα σκέφτεστε και το πώς θα αναπνέετε, πράγματα που δεν έχουν τολμήσει παρελθούσες κυβερνήσεις άλλων αμερικανικών προδιαγραφών; Ξέρετε ποια ήταν η απάντηση; Εάν δεν συμμετέχουμε, επειδή χρειάζεται ελληνικό πρόγραμμα τρεις φορές την εβδομάδα, θα μας πουν ότι αφού δεν συμμετέχετε δεν μπορείτε να βάλετε ελληνικό πρόγραμμα για τα παιδιά σας στο σχολείο. Στη γλώσσα μου, στην απλή μου κατανόηση αυτό λέγεται «ωμός εκβιασμός»: Πλήρωνε για να έχεις σχολείο. Είναι η πεμπτουσία της ιδιωτικοποίησης της πολιτισμικής κληρονομιάς, για την οποία τόσο πολύ τόσοι πολλοί κόπτεστε. Μην πάω στις λεπτομέρειες, λοιπόν. Θέλετε και σχολείο μεγάλο. Θέλετε να έχει και γήπεδα. Θέλετε να βγάλει και έτσι, να κάνει και αλλιώς. Θέλετε και 1 εκατομμύριο. Εμείς θα σας πούμε «όχι», γιατί εάν είναι να πληρώνει κανένας για όλα αυτά για να αποκτήσουν και τα παιδιά των στρατιωτικών παιδεία, τρεις φορές την εβδομάδα να κάνουν και ελληνικά εκτός από το διεθνές σχολείο, δεν μπορεί όλα να συζητιόνται σε ένα επίπεδο Baccalaureate, επιτρέψτε μου, ακόμα και σε αυτό το επίπεδο και μετά να μιλάμε για τις ελλείψεις στα δημόσια σχολεία. Δεν γίνεται, είναι κυριολεκτικά κουβέντα σκοινιού σε σπίτι κρεμασμένου. Πάμε στη δεύτερη σύμβαση, αυτή με την Ιορδανία. Εγώ περίμενα σήμερα μετά από όλα όσα έχουν γίνει στη Μέση Ανατολή να υπάρξει και μία διαφορετική προσέγγιση, εκτός και αν έγιναν κάπως και δεν μας αφορούν παρά μόνο παρακολουθούμε σε τεχνητές συμμαχίες, σε δημοκρατίες επιπέδου έρχεται εδώ μιλάει στην Πνύκα, λέει για τη δημοκρατία, μετά πάει στο Ευρωπαϊκό Συμβούλιο και όλοι μαζί βγάζουν ένα πόρισμα που ζητάνε την απελευθέρωση των δύο αιχμαλώτων στρατιωτικών μας και εκεί θα σταματήσουμε. Δηλαδή, αυτή η ευρωπαϊκή αλληλεγγύη στη Μέση Ανατολή εκατό χρόνια μετά το σύμφωνο Σάικς - Πικό που μας αναγκάζει να κάνουμε - γιατί αυτό είναι στην πραγματικότητα - η επαναδιάταξη των δυνάμεων μετά το τέλος του Α΄ Παγκοσμίου Πολέμου τη διάλυση της Οθωμανικής Αυτοκρατορίας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Σας παρακαλώ πολύ, φαντάζομαι ότι μπορεί να μην κτυπήσει το κουδούνι αυτήν τη στιγμή. Έρχεστε σήμερα και μιλάμε για αναδιάταξη σε μία περιοχή όπου η συζήτηση είναι το σιιτικό τόξο, το Ιράν, η αναδιάρθρωση τού τι θα κάνει το Ιράν. Δεν μάθαμε ποτέ τι κουβεντιάσατε με τον Τραμπ. Θα μου πείτε, πρέπει να μάθει πρώτα κάποιος τι κουβεντιάζει ο Τραμπ με τον εαυτό του και με τα πολεμικά συμφέροντα στις Ηνωμένες Πολιτείες. Αλλά να έρχεστε να μας λέτε ότι όλα αυτά είναι για την ασφάλεια του κόσμου, για την ασφάλεια των λαών της περιοχής όταν έχουμε αύξηση εισροών στον Έβρο, αύξηση εισροών στα νησιά; Δεν τα λέω εγώ, ο αρμόδιος Υπουργός τα λέει, οι υπεύθυνοι τα λένε, αυτοί που φυλάνε τα σύνορα και πατρίδα, κακοπληρωμένοι, που πρέπει να πληρώσουν κιόλας μπας και το παιδί τους δεν μάθει ελληνικά άμα πάνε σε καμμία αποστολή νατοϊκή στο εξωτερικό. Έρχεστε, λοιπόν, με μία συμφωνία με την Ιορδανία, στην οποία είμαστε πάρα πολύ περήφανοι που πάμε στην Ιορδανία που έχει πολύ μεγάλη παράδοση στην εκπαίδευση ειδικών δυνάμεων! Δηλαδή θα διαστρεβλώσουμε και την Ιστορία κουβεντιάζοντας εδώ μέσα. Θα τη διαστρεβλώσουμε την Ιστορία. Θα μαθαίνουμε τα παιδιά ότι η Ιορδανία είναι μία χώρα που έχει παράδοση σε δημοκρατική τοποθέτηση και είναι σε θέση να εκπαιδεύει ειδικές δυνάμεις για να αντιμετωπίσουν τους κακούς! Για τι πράγμα μιλάμε εδώ μέσα όταν μιλάμε για τη συμφωνία με την Ιορδανία; Για τον άξονα που έχει με την Ιερουσαλήμ; Λέω την Ιερουσαλήμ καθόλου τυχαία, παρ' ότι ο Αραβικός Σύνδεσμος, στον οποίο συμμετέχει και η Ιορδανία, μόλις προχθές πήρε την απόφαση ότι δεν θέλει πρωτεύουσα του Ισραήλ να είναι η Ιερουσαλήμ, όπως αποφάσισε ο Τραμπ, η Γουατεμάλα και άλλες τρεις - τέσσερις χώρες. Ερχόμαστε να πάμε με την Ιορδανία να εκπαιδεύσουμε τι; Μήπως δεν δείρει καλά η στρατιωτική Αστυνομία ή η Αστυνομία - γιατί υπάρχουν και τέτοια σχέδια - στις χώρες που δεν θα κάθονται καλά, για να αντιμετωπίσουν τις εσωτερικές εντάσεις; Είμαστε τόσο χαζοί οι Έλληνες πολίτες και οι Έλληνες Βουλευτές να μην βλέπουμε ότι όλα γίνονται, σε αυτή την κόντρα των συμφερόντων, για τα πετρέλαια, για τις διόδους, για τις ΑΟΖ, για τα λεφτά της πολεμικής βιομηχανίας των Ηνωμένων Πολιτειών; Το παραμύθι είναι τα λεφτά. Δεν μπορούμε να υποκρινόμαστε. Προχθές εδώ, η αρμόδια επιτροπή, συνεδριάζαμε άρον άρον για 1 δισεκατομμύριο. Άρον άρον! Αυτήν τη στιγμή πήγαν και άδειασαν τις βόμβες τους. Ποιος είναι ωφελημένος; Οι λαοί που τις έφαγαν στο κεφάλι; Με την περηφάνεια χωρίς παράπλευρες απώλειες; Ή η πολεμική βιομηχανία; Τριάντα πέντε δισεκατομμύρια είναι το εξαγωγικό των Ηνωμένων Πολιτειών. Απ' αυτά τα μισά και παραπάνω είναι των αραβικών κρατών και ημών των ιδίων, που πρέπει επειγόντως να εξοπλιστούμε για να αντιμετωπίσουμε έναν εχθρό με τον οποίο οι νατοϊκοί μας σύμμαχοι ανοίγουν τις τράπουλες και παίζουν χαρτιά κάθε μέρα τους λαούς της περιοχής. Γιατί να πει κάποιος ναι; Ποιο είναι το συμφέρον του; Όλα τα ινστιτούτα τα δυτικά, τα δικά σας, τα φτιαγμένα από το αίμα των χρημάτων της τσέπης της αστικής τάξης, του πολιτισμένου δυτικού κόσμου, μιλούν για επικείμενη αποσταθεροποίηση της Ιορδανίας και του Λιβάνου και για τις αυξανόμενες πιθανότητες πολέμου Ιράν, οι λαοί. Από πού και ως πού εξασφαλίζουμε; Τι εξασφαλίζουμε εμείς εδώ; Δεν είδαμε στην επίθεση, παρά τις δηλώσεις του Πρωθυπουργού, τη στάση της χώρας ότι εμείς δεν συμμετέχουμε στους βομβαρδισμούς; Και στη Γιουγκοσλαβία δεν συμμετείχαμε στους βομβαρδισμούς τυπικά και περνούσαν τα στρατά από εδώ εξοπλισμένα. Ισοπέδωναν τον κάμπο και περνούσαν. Δηλαδή γυρνάτε ξανά το ρολόι σε εκείνο το περίφημο ειρωνικό «κορίτσια, ο στόλος»; Και φωνάζετε τώρα «αγόρια, το ΝΑΤΟ»; Το ΝΑΤΟ θα μας σώσει; Πείτε πού παρενέβη το ΝΑΤΟ; Ποια συμμαχία προθύμων, εντός των κόλπων, βασικά ανταγωνιστική του ΝΑΤΟ, δεν κατέληξε σε δράμα; Τριχοτόμηση της Λιβύης, τριχοτόμηση του Ιράκ, αναβίωση των εθνικισμών, αναβίωση των θρησκευτικών φανατισμών, δημιουργία κρατών, διάλυση κρατών! Βγήκαν ξανά στην αγορά οι «χάροι» με πεντακόσια ονόματα. Χημικά όπλα, προβοκάτσιες, ισλαμικά κράτη, Νταές - γιατί έχουν και διαφορετικά - γκρουπούσκουλα, απειλές. Ο τρόμος πουλάει. Σε ποια χώρα; Στην Ελλάδα που στα ανατολικά της σύνορα από σύμμαχη χώρα περιμένει μήπως και δεν συμφωνήσουν οι Ευρωπαίοι και δεν πληρώσουν σαν το ιδιωτικό σχολείο την Τουρκία για να κρατάει τους πρόσφυγες τεσσεράμισι και πέντε εκατομμύρια στο έδαφός της και από τη βόρεια πλευρά, που θέλουμε να επιλύσουμε τα προβλήματα τάχα με τους γείτονές μας, έχουμε κλειστά σύνορα; Η χώρα είναι ένα άθλιο πολιτικό, ιμπεριαλιστικό περιεχόμενο «σάντουιτς» συμφερόντων μεταξύ Ανατολής και Δύσης. Όσο και να το πασπαλίσετε με ηρωικές ωραίες κουβέντες, θύματα θα πέφτουν και οι κακοπληρωμένοι στρατιωτικοί. Έρχεστε σήμερα εδώ με τις τροπολογίες - αυτό είναι και το εξαγριωτικό στην πραγματικότητα - να καλμάρετε το πάθος και τον πόνο των στρατιωτικών. Αυτό κάνετε στις τροπολογίες. Δεν κάνετε τίποτα παραπάνω. Καταψηφίζουμε και τη συμφωνία με την Ιορδανία. Κι έρχεστε στις τροπολογίες και μας φέρνετε μία τροπολογία μέσα στη μαύρη νύχτα, η οποία θέλει να αρχίσουμε να συζητάμε εδώ, χωρίς ενδελεχή μελέτη, το πολύ σοβαρό θέμα για τα τρία μετοχικά ταμεία και τους αντίστοιχους ειδικούς λογαριασμούς. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δεν μπορούμε να κάνουμε έρευνα για να δούμε ποιος θα έχει την έκφραση γνώμης, αυτή που απαιτείται, για να διαχειριστεί αυτήν την περιουσία. Από την έκθεση του Γενικού Λογιστηρίου του Κράτους προκύπτει ότι θα υπάρχουν έσοδα για το Μετοχικό Ταμείο Στρατού και Ναυτικού. Δηλαδή για να έχει έσοδα θα έχουμε μείωση των αποδοχών των δικαιούχων. Πώς γίνεται να έχει έσοδα και να έχει αύξηση των μετοχών των δικαιούχων. Πώς γίνεται να έχει έσοδα και να έχουμε αύξηση των μετοχών των δικαιούχων; Μήπως το πλασάρουμε έτσι, ώστε να καλμάρουν; Διότι τα μετοχικά ταμεία είναι μεγάλη ιστορία. Σε αυτό θα σας πούμε «όχι», για έναν πάρα πολύ απλό λόγο ευπρέπειας και εντιμότητας. Δεν μπορούμε να το εξετάσουμε από χθες το βράδυ μέχρι σήμερα το πρωί σε τέτοιον βαθμό ώστε να σας πούμε έστω ένα «παρών».
Τα είπατε αυτά, κυρία Κανέλλη. Το έχετε πει ήδη.
Κοιτάξτε να δείτε, δεν παρενέβητε να διακόψετε άλλους που μιλούσαν για άσχετα ζητήματα απ' αυτά που περιλαμβάνονται σήμερα στη συζήτηση. Μην παρεμβαίνετε σε εμένα επί του περιεχομένου. Μην ανοίξουμε και λογαριασμό λογοκρισίας, με πρόσχημα την επίσπευση του χρόνου. Μου είπατε ότι θα έχω όσο χρόνο χρειάζομαι. Στην πραγματικότητα, χρειάζομαι - τρία επί τέσσερα, δώδεκα λεπτά για τις τροπολογίες, και από πέντε λεπτά για την κάθε σύμβαση - είκοσι δύο λεπτά.
Είκοσι δύο;
Κανονικά τόσα χρειάζομαι. Θα τα κάνω λιγότερα. Θα είστε υπομονετικός.
Από πού είναι αυτός ο λογαριασμός; Από πού προκύπτει;
Με βάση τον Κανονισμό.
Ελάτε τώρα. Όποιος λέει πολλά δεν είναι…
Θα μου δίνατε λιγότερο από δύο λεπτά για την κάθε τροπολογία;
Μα, δεν πάει με τα λεπτά στην τροπολογία, κυρία Κανέλλη. Δεν είστε σημερινή εδώ.
Σοβαρολογείτε;
Ελάτε τώρα. Καταλήξτε.
Σοβαρολογείτε; Θα με διακόπτετε εσείς, με πρόσχημα αυτό, επί του περιεχομένου, ειδικώς εμένα και κανέναν άλλον;
Δεν κατάλαβα.
Ο προλαλήσας μίλαγε μιάμιση ώρα για τον ISIS και την Αλ Κάιντα.
Για όνομα του Θεού! Υπάρχει κάποιος που μίλησε περισσότερο από εσάς; Να δεχθώ ότι εσείς πρέπει να μιλάτε περισσότερο απ' όλους, αλλά δεν υπήρξε κάποιος να παραβιάσει αυτόν τον κανόνα. Δεν υπήρξε κάποιος που να παραβιάσει τον κανόνα αυτόν, ότι η κ. Κανέλλη μιλάει περισσότερο απ' όλους στη Βουλή. Μιλήσατε περισσότερο απ' όλους. Αυτό λέω. Συνεχίστε. Κάντε κι άλλους λογαριασμούς δικούς σας.
Θα συνεχίσω υπενθυμίζοντας κάτι. Επειδή είστε και συνάδελφος δημοσιογράφος…
Δεν είμαι εδώ με την ιδιότητα αυτή.
…κι επειδή είστε συνεχιστής μιας ατομικής προπαγάνδας σε εμένα, ότι υπάρχει κανόνας που λέει ότι η Κανέλλη μιλάει περισσότερο απ' όλους, θα σας τον αντιστρέψω.
Τώρα τι…
Θα λέω ό,τι θέλω. Δεν θα με σταματήσετε εσείς εμένα. Θα λέω ό,τι θέλω.
Δεν ελέγχω το περιεχόμενο των λεγομένων σας.
Θα σας απαντήσω, γιατί με διακόψατε. Έχω δικαίωμα να σας απαντήσω, στον χρόνο που μου απομένει. Η κ. Κανέλλη μελετάει περισσότερο απ' όλους και δεν μπορείτε να την πιάσετε κότσο, ούτε το Κομμουνιστικό Κόμμα, σε αυτά που φέρνετε εδώ για να τα περνάμε επισπεύδοντας, με διαδικασίες τελετουργίας. «Σας αφήσαμε και μιλήσατε, χάρη σας κάναμε. Περάστε σαράντα σελίδες χωρίς να ξέρετε τι λέτε και τι διαβάζετε»! Θα πάω στις άλλες τροπολογίες. Οι τροπολογίες, έτσι όπως ήρθαν, αφήνουν ένα περιθώριο να καθίσουμε να σκεφτούμε γιατί τις φέρατε, ειλικρινά. Κάνετε αλλαγές εσωτερικές, οι οποίες μπορεί να είναι και χρήσιμες. Αν τις φέρνατε σαν νομοσχέδιο, - γι' αυτό σας ζήτησα να μου πείτε για το κατεπείγον - θα φωνάζαμε φορείς; Με το χέρι στην καρδιά, πείτε μου. Θα ερχόντουσαν εδώ φορείς να μιλήσουμε;
Δεν έχω καμμία αντίρρηση.
Θα ερχόντουσαν κάποιοι αρμόδιοι να ακούσουμε γι' αυτές τις εσωτερικές αλλαγές που θέλετε να κάνετε στη σταδιοδρομία και στην εξέλιξη των στελεχών της οικονομικής μέριμνας και του λογιστικού. Θα ερχόντουσαν εδώ οι άνθρωποι να μας πούνε κι εκείνοι από την πείρα τους πέντε πράγματα. Δεν μπορούμε. Για την πρόληψη και τη διερεύνηση των οικονομικών εγκλημάτων: Παλιό είναι. Το ξαναφέρνετε για να το ανανεώσετε. Εντάξει, είναι κατάλληλη εποχή αυτή; Έχει προκύψει κάτι και το φέρνετε επειγόντος; Ανακαλύψατε τίποτα χοντρά εγκλήματα και θέλετε να προωθήσετε αυτό το πράγμα πάρα πολύ; Να περιμένω κάποιο σκάνδαλο να «σκάσει»; Το λέω για τη διαδικασία του κατεπείγοντος. Και στο τέλος - τέλος, φέρατε τη διερεύνηση οικονομικών εγκλημάτων - προσέξτε - που αφορούν τα οικονομικά συμφέροντα του Υπουργείου Αμύνης και η Υπηρεσία Εσωτερικών Υποθέσεων θα διενεργεί ανακριτικές πράξεις και μας φέρατε και την παραλλαγή. Χονδρικά σας τα λέω. Αυτά μπορεί να είναι και πολύ σημαντικά. Μπορεί να βολεύουν κάποιους, κάποιους μπορεί να ξεβολέψουν. Δεν θέλω να διαγνώσω αυτή τη στιγμή κακή πρόθεση. Το timing, δηλαδή η χρονική επιλογή, με καθιστά καχύποπτη για τη σπουδή του πράγματος. Διαισθάνομαι, και φαίνεται, ότι θέλετε να καθησυχάσετε σε έναν σημαντικό βαθμό τις Ένοπλες Δυνάμεις, οι οποίες πλήττονται από την εξοντωτική προσπάθεια ανταπόκρισης στη φύση των καθηκόντων τους και είναι ένα ανθρώπινο δυναμικό του οποίου την υπεραξία πρέπει και οφείλει να την εισπράττει η χώρα και κανένας επί προσωπικού και κανένας ιδιοτελώς. Και οι εργασιακές σχέσεις, ουσιαστικά, μέσα στο στράτευμα και στο υπαλληλικό προσωπικό του Υπουργείου έχουν υποστεί την καταστροφή που έχουν υποστεί γενικώς οι εργασιακές σχέσεις. Παρηγοριά στον άρρωστο, ώσπου να βγει η ψυχή του! Η ελληνική ψυχή λένε ότι είναι πολύ ανθεκτική και ενίοτε οργίζεται. Όταν οργίζεται, δεν εκφράζεται ποτέ ως οργή νομοσχεδίου. Εκφράζεται μόνο ως οργή λαού.
Ευχαριστούμε.
Βιάζεστε τόσο πολύ που δεν θέλετε ούτε καν την ψήφο μου. Λέμε «όχι» στην τροπολογία 1555 και «παρών» στις τροπολογίες 1552, 1553, 1554.
Ευχαριστούμε. Τον λόγο έχει ο κ. Δημοσχάκης.
Κύριε Πρόεδρε, δεν πρέπει να τελειώσουμε με τον κύκλο των εισηγητών;
Μετά τον κ. Δημοσχάκη. Θέλετε τώρα να πάρετε τον λόγο;
Όχι.
Και ο κ. Δημοσχάκης είναι εισηγητής. Ορίστε κύριε Δημοσχάκη, έχετε τον λόγο για πέντε λεπτά.
Κύριε Πρόεδρε, η σημερινή συζήτηση για τη διεθνή σύμβαση που αφορά το Διεθνές Σχολείο SHAPE στο ΝΑΤΟ διεξάγεται στη σκιά της οδυνηρής απώλειας του σμηναγού Γιώργου Μπαλταδώρου, ο οποίος έχασε τη ζωή του υπερασπιζόμενος τον εθνικό εναέριο χώρο μας. Θα ήθελα και από το Βήμα της Βουλής να εκφράσω τα συλλυπητήρια μου στα μέλη της οικογενείας του, όπως και στα στελέχη της Πολεμικής Αεροπορίας. Είναι γνωστό ότι οι πιλότοι μας βρίσκονται στο κόκκινο όλο αυτό το διάστημα και φυσικά εδώ και χρόνια, όπως όλοι γνωρίζουμε από την πρόσφατη ιστορία της χώρας μας. Εξαιτίας όμως της κλιμακούμενης έντασης από την πλευρά των γειτόνων μας ακόμα περισσότερο τον τελευταίο καιρό με τις παραβιάσεις του εθνικού εναέριου χώρου να αποτελούν πλέον καθημερινό φαινόμενο. Γι' αυτό χρειάζεται ο ανάλογος σεβασμός από όλους μας προς τους φρουρούς του Αιγαίου που επιτελούν στο ακέραιο το καθήκον τους κάτω από αντίξοες συνθήκες, πολλές φορές θυσιάζοντας και τη ζωή τους, όπως έγινε και με τον σμηναγό Γιώργο Μπαλταδώρο. Δυστυχώς, όμως, με αφορμή την απώλεια του πιλότου του Mirage είδαμε πολλές ανορθογραφίες στα λεγόμενα social media. Μια από αυτές με λύπη διαπίστωσα ότι είχε την υπογραφή του ΥΠΕΘΑ, του πολιτικού προϊσταμένου του αδικοχαμένου πιλότου, ο οποίος όφειλε εκφράζοντας και την πολιτεία στο σύνολό της να διατυπώσει με επίσημη ανακοίνωση την οδύνη του και τον σεβασμό του για την απώλεια του σμηναγού και όχι να κάνει μέσω του twitter μια ανώνυμη αναφορά. Γιατί ο ένας πιλότος που ανέφερε ο κύριος Υπουργός έχει όνομα, επίθετο, οικογένεια και δύο παιδιά. Και η απόδοση ευγνωμοσύνης από την πολιτεία επιτάσσει για λόγους ιστορικούς και αρχειακούς την αναφορά του ονόματος του σμηναγού που έχασε τη ζωή του εν ώρα καθήκοντος με τον πλέον επίσημο τρόπο. Ο σεβασμός προς τις Ένοπλες Δυνάμεις δεν φαίνεται ούτε με στολές, ούτε με νυχτέρια στον Έβρο επάνω στη συνοριογραμμή, ούτε με υπερβολές, αλλά ούτε και με ακραίες εκφράσεις που δεν αρμόζουν σε Υπουργό δυτικής χώρας, έχοντας την ψευδαίσθηση ότι με αυτόν τον τρόπο τονώνεται το ηθικό των στελεχών των Ενόπλων Δυνάμεων.
Κύριε Πρόεδρε, θα συνεχίσει το παραλήρημά του ο κύριος; Δεν μιλάει για τις τροπολογίες.
Και φυσικά ούτε με εκφράσεις όπως αυτές που είπατε για τους στρατιωτικούς που είναι στην Αδριανούπολη, ότι θα παραμείνουν κρατούμενοι στην Τουρκία για δεκαπέντε χρόνια, προκαλώντας περαιτέρω θλίψη στις οικογένειές τους αλλά και οργή στους Εβρίτες που έχουν ματώσει με αυτή την ιστορία. Ευτυχώς ο Πρόεδρος μας στο πλαίσιο διεθνοποίησης του θέματος ζήτησε στο περιθώριο της Συνόδου Κορυφής από το Ευρωπαϊκό Λαϊκό Κόμμα όπως αναλάβει πρωτοβουλίες στα πλαίσια του Ευρωπαϊκού Κοινοβουλίου. Και χθες όλοι πληροφορηθήκαμε ότι στο Ευρωπαϊκό Κοινοβούλιο όλες οι πτέρυγες είχαν να πουν μια θετική λέξη για αυτά τα δύο παιδιά τα οποία κρατούνται παράνομα, άδικα στη γειτονική χώρα, διότι δεν παραβίασαν τα σύνορα της γειτονικής χώρας. Άλλωστε, κυρίες και κύριοι συνάδελφοι, οι δύο στρατιωτικοί μας φρουρούσαν ταυτόχρονα τα ευρωνατοϊκά σύνορα, φρουρούσαν τα ελληνοτουρκικά σύνορα και παρείχαν υπηρεσίες στη γειτονική χώρα. Διότι όταν κανείς φρουρεί τα σύνορά του, δεν φρουρεί μόνο τα δικά του. Φρουρεί και του γείτονα. Τρίτον, θα ήθελα να πω ότι αυτά τα σύνορα είναι και ευρωπαϊκά και ορθώς αναμένουμε αύριο το Ευρωπαϊκό Κοινοβούλιο να πάρει μία σωστή απόφαση και να θέσει προ των ευθυνών τη γειτονική χώρα. Ωστόσο, όμως, κύριοι Υπουργοί, εάν θέλατε να αποδείξετε στην πράξη το ενδιαφέρον σας για τα στελέχη των Ενόπλων Δυνάμενων θα πρέπει να επιστρέψετε το 50%, όπως αυτό αποφασίστηκε από το ανώτατο συμβούλιο της χώρας, το Συμβούλιο της Επικρατείας. Επίσης σήμερα οι εφημερίδες δημοσιεύουν αριθμητικά στοιχεία σε ό,τι αφορά την παραβίαση των χερσαίων συνόρων μας.
Κύριε Δημοσχάκη, είχατε εκφράσει επιφυλάξεις στην επιτροπή.
Κύριε Πρόεδρε, παρακαλώ, αν έχετε την καλοσύνη, για δύο λεπτά και κλείνω.
Τέλειωσε ο χρόνος σας. Κοιτάξτε, εδώ πρέπει να υπάρχει ο ελάχιστος σεβασμός στον εαυτό μας πάνω απ' όλα, όταν ανεβαίνουμε στο Βήμα. Είχατε ψηφίσει υπέρ, ζητήσατε τον λόγο για να καλύψετε όλα τα θέματα που εσείς έχετε στο μυαλό σας, γιατί είστε και εσείς μελετηρός εξίσου με την προλαλήσασα.
Κύριε Πρόεδρε, γνωρίζω ότι…
Δεν με ενδιαφέρει τι γνωρίζετε, σας το λέω ειλικρινά. Τέλειωσε ο χρόνος σας.
Δεν θέλετε να ακούσετε τι θα πούμε για το θέμα;
Τέλειωσε ο χρόνος. Είχατε πέντε λεπτά.
Τόσο γρήγορα;
Πώς τέλειωσε ο χρόνος;
Τι «πώς τέλειωσε»; Είχε πέντε λεπτά ο κ. Δημοσχάκης.
Θα είχε τελειώσει τώρα.
Κύριε Πρόεδρε, είμαι εισηγητής από την πλευρά της Νέας Δημοκρατίας. Στερείτε τον λόγο στον εκπρόσωπο της Νέας Δημοκρατίας; Παρακαλώ για δύο λεπτά.
Εδώ θα χρειαστούμε παιδονόμο. Ζητάτε δύο λεπτά για να πείτε τι; Αυτά που λέτε τόση ώρα;
Αυτά τα οποία ενδιαφέρουν όλον τον κόσμο.
Του Ομέρ Τσελίκ την ανακοίνωση διαβάστε.
Αφού επιμένετε, έρχομαι τώρα στη σύμβαση για την οποία συζητούμε σήμερα.
Συζητούμε σύμβαση; Είναι αλήθεια αυτό;
Τόνισα και στη Διαρκή Επιτροπή Εθνικής Άμυνας και Εξωτερικών Υποθέσεων ότι σκοπός τους συγκεκριμένου μνημονίου είναι η μέριμνα για τη χρηματοδότηση τόσο του σχεδιασμού όσο και της κατασκευής νέων εγκαταστάσεων για το Διεθνές Σχολείο SHAPE στο ΝΑΤΟ. Εκφράσαμε τις επιφυλάξεις, κύριε Πρόεδρε, διότι απευθύναμε τρία ερωτήματα στον κύριο Υπουργό Εθνικής Άμυνας. Απαντήθηκαν τα δύο, αλλά δεν απαντήθηκε το ένα στην επιτροπή.
Δεν έχω μιλήσει.
Και μάλιστα ρωτήσαμε αν στο δημοτικό σχολείο θα διδάσκονται εθνικά μαθήματα και μάλιστα σε εθνικές επετείους για τους μαθητές τουλάχιστον του δημοτικού, όπως ίσχυε μέχρι τώρα.
Πού το ρωτήσατε αυτό; Γιατί λέτε ψέματα στη Βουλή;
Επειδή δεν πήραμε απάντηση, ελπίζω να πάρουμε απάντηση σήμερα.
Βλέπω να σας δούμε στο δημοτικό σχολείο για άλλους λόγους. Για άλλους λόγους πρέπει να επανέλθουμε στο δημοτικό σχολείο!
Μα, ψεύδεται!
Η Νέα Δημοκρατία είμαστε θετικοί στη συγκεκριμένη σύμβαση, καθώς εκτός των άλλων διευκολύνονται τα παιδιά των στελεχών των Ενόπλων Δυνάμεων που υπηρετούν στο Ανώτατο Στρατηγείο στη Μονς να φοιτούν χωρίς να πληρώνουν δίδακτρα, δεδομένου μάλιστα ότι η Μονς απέχει πάνω από εξήντα χιλιόμετρα από τις Βρυξέλλες, όπου υπάρχει ελληνικό και ευρωπαϊκό σχολείο, που πραγματικά είναι η καλύτερη λύση πλην, όμως, είναι σε μεγάλη απόσταση.
Παρακαλώ, κύριε Δημοσχάκη, βάλτε μία τελεία.
Θέλετε να ακούσετε τη θέση της Νέας Δημοκρατίας για την τροπολογία;
Όχι, δεν θέλω να ακούσω τίποτα. Χρησιμοποιήσατε τον χρόνο σας για αλλότρια θέματα. Τώρα τι θέλετε να κάνω εγώ;
Εφόσον δεν θέλετε να ακούσετε, τουλάχιστον μπορώ, όμως, να ενημερώσω το Σώμα.
Όχι, μπορείτε να το ενημερώσετε έξω. Τέλειωσε ο χρόνος, κύριε Δημοσχάκη.
Κύριε Πρόεδρε, ευχαριστώ για την καλοσύνη σας.
Να είστε καλά. Ευχαριστώ και εγώ. Τον λόγο έχει ο κ. Δανέλλης.
Ευχαριστώ, κύριε Πρόεδρε. Εμείς, όπως είχαμε πει, υπερψηφίζουμε τις κυρώσεις των δύο συμβάσεων. Για τις τροπολογίες μονάχα ένα σχόλιο: Παρότι για κάποιες από αυτές δεν έχουμε αντίρρηση, η μεθοδολογία που ακολουθείται δεν μας επιτρέπει να τις υπερψηφίσουμε. Επίσης θέλω με την ευκαιρία να πω μια φράση σε σχέση με κάτι που σαν να έχουμε ξαναζήσει, σαν να ξαναζούμε ένα deja vu αυτών που είχαμε βιώσει το 1996 με την κρίση στα Ίμια, που έδωσε την ευκαιρία στους Τούρκους να αρχίσουν να μην μιλούν για γκρίζες ζώνες, αλλά για τετελεσμένα από τη δική τους την πλευρά, μια εξαιρετικά επικίνδυνη διαδικασία. Και επειδή οι μόνοι αρμόδιοι να ασκήσουν την εξωτερική πολιτική δεν είναι παρά ο Πρωθυπουργός και ο Υπουργός Εξωτερικών της χώρας και ο Υπουργός Εθνικής Άμυνας έχει την ευθύνη για την άμυνα της χώρας, γι' αυτόν τον λόγο θα πρέπει να καταλάβουν όλοι οι Έλληνες πολίτες, ανεξαρτήτως της πατριωτικής ευαισθησίας που ο καθένας έχει, ότι όλα αυτά είναι επικίνδυνα ζητήματα να τα διαχειρίζονται και να τα ασκούν οποιοιδήποτε, είτε είναι η Εκκλησία είτε είναι εκδρομείς πασχαλινοί που νιώθουν να τους πνίγει η εθνική υπερηφάνεια και θέλουν να μοιράσουν ελληνικές σημαίες στα διάφορα νησιά ή στις βραχονησίδες, διότι αντί να κάνουν καλό δημιουργούν τεράστια προβλήματα στη χώρα. Πρέπει να καταλάβουμε ότι το γήπεδο των προκλήσεων, κύριε Υπουργέ, βεβαίως, ευνοεί μονάχα εκείνους και γι' αυτό το λόγο η σύνεση και η ψυχραιμία πρέπει να είναι οι μόνοι σύμβουλοί μας στη διαχείριση των εθνικών μας συμφερόντων. Σας ευχαριστώ.
Κύριε Πρόεδρε, μπορώ να έχω τον λόγο;
Σας ευχαριστούμε. Τώρα θα πάρουν τον λόγο όσοι εκ των Κοινοβουλευτικών Εκπροσώπων θέλουν να πουν κάτι για τις τροπολογίες. Ο κ. Παππάς έχει τον λόγο.
Κύριε Πρόεδρε, σίγουρα χωρίς καμμία διάθεση μικροπολιτική, όπως είπε και ο προηγούμενος ομιλητής - και το λέω ειλικρινά - , θέλω να πω το εξής: Κύριε Υπουργέ, η χώρα περνάει μια εξαιρετικά δύσκολη συγκυρία σε όλα τα ζητήματα και κυρίως σε ό,τι έχει να κάνει με τα εθνικά μας θέματα και την εθνική ασφάλεια. Δυο Έλληνες αξιωματικοί είναι για πεντηκοστή ημέρα κρατούμενοι - όμηροι στις τουρκικές φυλακές, έχουμε εμβολισμούς ελληνικών πλοίων, έχουμε ποικίλες και καθημερινές ανακοινώσεις αμφισβήτησης των κυριαρχικών μας δικαιωμάτων από πλευράς της Τουρκίας, η οποία είναι σύμμαχός μας, δυστυχώς, στο ΝΑΤΟ, έχουμε, λοιπόν, πάμπολλα περιστατικά τα οποία για την οικονομία του χρόνου δεν μπορώ να σας παραθέσω και τουλάχιστον περιστατικά τα οποία γνωρίζει ο ελληνικός λαός ή τουλάχιστον όσα γνωρίζουμε και γνωρίζει ο ελληνικός λαός. Κύριε Υπουργέ, θέλουμε να γνωρίσουμε - και είναι ευκαιρία σήμερα που βρίσκεστε εδώ για μια τυπική κοινοβουλευτική διαδικασία - το εξής: Γιατί τα σκάφη του Λιμενικού έχουν αποκλείσει μία από τις βραχονησίδες, τη βραχονησίδα «Ανθρωποφάς», και άλλες βραχονησίδες; Η επίσημη εκδοχή, αυτή που ακούμε και στα μέσα μαζικής ενημέρωσης, λέει ότι έχει αποκλειστεί για να μη γίνει απόβαση των Τούρκων. Ρωτάμε γιατί. Θα ξαναπάνε οι Τούρκοι; Ό, τι έχει γίνει έχει γίνει. Και εννοώ αυτό το απαράδεκτο, το προκλητικό περιστατικό με το σύμβολο της εθνικής μας κυριαρχίας. Αναρωτιόμαστε πού βρίσκεται η αλήθεια. Ο αποκλεισμός γίνεται με κυβερνητική εντολή, για να μην ξαναπάνε στη νησίδα ή και σε άλλες νησίδες Έλληνες πολίτες και αναρτήσουν την ελληνική σημαία. Θέλω να σημειώσω εδώ ότι, αν ήμασταν ένα σοβαρό και ένα εθνικά κυρίαρχο κράτος, αυτό θα έπρεπε να είναι υποχρέωση του Υπουργείου, αυτού του ιδίου του Υπουργείου Εθνικής Άμυνας, να αναρτήσει με κάθε τρόπο - έχουμε δει και πώς γινόταν στο παρελθόν - σιδερένιες σημαίες, να μην έχουν τη φθορά του χρόνου, σημαίες σε όλες τις ελληνικές βραχονησίδες. Τέλος πάντων, θέλω να μου πείτε, κύριε Υπουργέ, ευκαιρίας δοθείσης και τελειώνοντας, ποιες και πόσες ήταν οι διευκολύνσεις που παρείχε η πατρίδα μας στην γκανγκστερική, πραγματικά, ενέργεια - τρομοκρατική, θα έλεγα - των Ηνωμένων Πολιτειών το τελευταίο διάστημα με τους βομβαρδισμούς της Συρίας. Και, τελικά, σε τι ωφελείται η Ελλάδα, η πατρίδα μας, από την εμπλοκή - γιατί ουσιαστικά πρόκειται περί εμπλοκής της πατρίδας μας με αυτόν τον τρόπο - στην ανάφλεξη και στην πολεμική σύρραξη στην Ανατολική Μεσόγειο, η οποία μπορεί να πάρει απρόβλεπτες διαστάσεις; Να σημειώσουμε εδώ, τελειώνοντας, κυρίως για να το γνωρίζει ο ελληνικός λαός, κάτι το οποίο τα συστημικά μέσα μαζικής ενημέρωσης αποκρύπτουν και θα πρέπει να γίνει γνωστό, ότι ο Τούρκος Υπουργός Εξωτερικών Τσαβούσογλου ό,τι είπε για το εθνικό μας σύμβολο και όλα αυτά τα προκλητικά που είπε τα είπε σε κοινή συνέντευξη Τύπου με τον Γενικό Γραμματέα του ΝΑΤΟ, τον κ. Στόλτενμπεργκ, και ο κ. Στόλτενμπεργκ δεν έβγαλε κουβέντα. Το γεράκι του ΝΑΤΟ, ο Γενικός Γραμματέας, δεν έβγαλε κουβέντα, δεν είπε λέξη. Μάλιστα, το ίδιο το ΝΑΤΟ και αυτός τηρούν μια στάση Ποντίου Πιλάτου στα ελληνοτουρκικά, όπως έκανε πάντα το ανθελληνικό ΝΑΤΟ. Δυστυχώς, κύριε Υπουργέ, εσείς ο ίδιος, η Κυβέρνησή σας είναι αυτή η οποία έδωσε το δικαίωμα και το ελεύθερο πλέον ως μια αμερικανόφιλη Κυβέρνηση - το έχει ομολογήσει και ο ίδιος ο Πρωθυπουργός κατά την επίσκεψή του στον Πρόεδρο Τραμπ - στα γεράκια του ΝΑΤΟ και των Ηνωμένων Πολιτειών να αλωνίζουν στο Αιγαίο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ακόμα μισό λεπτό, κύριε Πρόεδρε. Εν κατακλείδι, κύριε Υπουργέ, γεννώνται πολλά ερωτήματα, είτε κάποιος είναι πολιτικός είτε κάποιος είναι Βουλευτής και είναι σ' αυτή την Αίθουσα είτε είναι ένας απλός Έλληνας πολίτης ψηφοφόρος και απηνώς φορολογούμενος είτε ασχολείται με τα πολιτικά είτε όχι. Ερώτημα: Μήπως ζούμε σε χώρα όπου πρέπει να απολογούνται αυτοί οι οποίοι αναρτούν την ελληνική σημαία και όχι αυτοί που την καίνε; Επίσης, ένα άλλο ερώτημα εφιαλτικό για το μέλλον της χώρας: Σε είκοσι χρόνια από σήμερα, από τη στιγμή που μιλάμε, θα υπάρχει εθνικά κυρίαρχο κράτος της Ελλάδος, εάν ακολουθήσουμε και τις πολιτικές της συγκυβέρνησης, οι οποίες οδηγούν μοιραία όχι σε ένα νέο 1974, ναι, αυτό της χούντας, του Καραμανλή…
Παρακαλώ, τελειώστε.
…αλλά οδηγούν σε ένα νέο 1922; Κύριε Υπουργέ, η πολιτική σας είναι εξαιρετικά επικίνδυνη, είναι εθνικά επιζήμια. Έχετε δύο δρόμους. Ένας δρόμος είναι να ξυπνήσετε, να αλλάξετε πολιτική, να αλλάξετε πορεία, να κάνετε στροφή εκατόν ογδόντα μοιρών και ο δεύτερος τρόπος, ο άμεσος, ο καλύτερος, ο εθνικά ωφέλιμος, είναι να φύγετε τώρα, να παραιτηθείτε.
Τελειώσατε.
Θα είναι η μοναδική και η πρώτη προσφορά που θα κάνετε στην πατρίδα.
Τελειώσατε. Κύριε Κατσίκη, θέλετε να πείτε κάτι για τις τροπολογίες;
Βεβαίως, κύριε Πρόεδρε. Θέλω να τοποθετηθώ επί των τροπολογιών, πριν από την έναρξη της διαδικασίας που δίδετε τον λόγο στους Κοινοβουλευτικούς Εκπροσώπους.
Δεν είχατε πει ότι θέλετε τον λόγο επί των τροπολογιών. Ορίστε, κύριε Κατσίκη, έχετε τον λόγο επί των τροπολογιών.
Πρέπει να τοποθετηθώ για τις τροπολογίες. Σε ό,τι αφορά το νομοσχέδιο αυτό καθαυτό τοποθετηθήκαμε, εκφράσαμε θετική ψήφο στην επιτροπή και, κατά το άρθρο 108, δεν έχουμε δικαίωμα να επανατοποθετηθούμε, πλην των αντιλεγόντων και των εκφραζομένων την επιφύλαξη. Έρχομαι στις τροπολογίες, οι οποίες είναι τέσσερις. Ξεκινώ με την τροπολογία με γενικό αριθμό 1552 και ειδικό 82, η οποία έχει τρεις διατάξεις. Η πρώτη αφορά τη διάθεση κεφαλαίων των εκμεταλλεύσεων εξυπηρέτησης προσωπικού του Στρατού Ξηράς για την ανέγερση ή την αγορά ακινήτων προς εξυπηρέτηση των στεγαστικών αναγκών του στρατιωτικού προσωπικού, η δεύτερη διάταξη αφορά την τροποποίηση του άρθρου 11 του ν.3648/2008 και η τρίτη διάταξη αφορά τη διάλυση Στρατιωτικής Σχολής Ξένων Γλωσσών του Στρατού Ξηράς. Κυρίες και κύριοι συνάδελφοι, τοποθετούμαι όχι μόνο γιατί έχω την υποχρέωση, ως εισηγητής των Ανεξαρτήτων Ελλήνων, αλλά γιατί θέλω να αντιμετωπίσω με τον δικό μου τρόπο, λέγοντας αυτά που θα ακούσετε, και τις αντιδράσεις συναδέλφων εκπροσώπων εισηγητών, οι οποίοι καταψήφισαν αυτές τις τροπολογίες. Επιτρέψτε μου να ξεκινήσω από την τρίτη διάταξη εξ αυτών, η οποία αναφέρεται στην κατάργηση λειτουργίας της Στρατιωτικής Σχολής Ξένων Γλωσσών του Στρατού Ξηράς. Η εν λόγω ρύθμιση κρίνεται αναγκαία ως απόρροια της συγκρότησης του Διακλαδικού Ινστιτούτου Γλωσσομάθειας Ενόπλων Δυνάμεων, το οποίο πλέον θα καλύπτει τις ανάγκες όλων των κλάδων των Ενόπλων Δυνάμεων αλλά και των Σωμάτων Ασφαλείας. Θέλω σε αυτό το σημείο να μείνω λίγο περισσότερο στις πρώτες δύο διατάξεις της εν λόγω τροπολογίας, στις οποίες αναφέρθηκα και προηγουμένως. Πιστεύω πως μέσα από αυτές η ηγεσία του Υπουργείου Εθνικής Αμύνης, μέσα σε μια δύσκολη ομολογουμένως συγκυρία, στηρίζει εμπράκτως το προσωπικό των Ενόπλων Δυνάμεων και ταυτόχρονα μεριμνά για το μέλλον των οικογενειών εκείνων των στελεχών που έφυγαν από τη ζωή, είτε σε περίοδο ειρήνης είτε σε περίοδο πολέμου. Ειδικότερα, η επέκταση των στρατιωτικών οικημάτων για τη στήριξη είτε των αξιωματικών είτε των υπαξιωματικών είτε των επαγγελματιών οπλιτών και κατ' επέκταση των οικογενειών τους είναι μία ομολογουμένως έμπρακτη απόδειξη κοινωνικής μέριμνας από πλευράς του Υπουργείου προς το προσωπικό των Ενόπλων Δυνάμεων. Μέρος των κεφαλαίων των εκμεταλλεύσεων εξυπηρέτησης προσωπικού του Στρατού Ξηράς, μέσα από την προτεινόμενη αυτή ρύθμιση, περιέρχεται στο Ταμείο Εθνικής Άμυνας, με αποκλειστικό σκοπό είτε την ανέγερση είτε την αγορά ακινήτων προοριζόμενων για την κάλυψη στεγαστικών αναγκών των στελεχών και των οικογενειών τους. Σημειωτέον δε πως δεν υπάρχει καμμία επιβάρυνση του κρατικού προϋπολογισμού, ενώ μέρος των προσόδων από τη διαχείριση των στρατιωτικών λεσχών, πρατηρίων και μονάδων ψυχαγωγίας, που ανήκει στο Γενικό Επιτελείο Στρατού, αποδίδεται προς αναπλήρωση των διατεθειμένων κεφαλαίων. Το Υπουργείο Εθνικής Άμυνας δείχνει το κοινωνικό του πρόσωπο μέσα από μία ακόμη ρύθμιση, τη δεύτερη κατά σειρά της εν λόγω τροπολογίας. Με την προτεινόμενη νομοθετική ρύθμιση και με την αγαστή συνεργασία του Υπουργείου Παιδείας εντάσσονται πλέον στις ειδικές κατηγορίες εισαγωγής στα ανώτατα στρατιωτικά εκπαιδευτικά ιδρύματα και στις ανώτατες στρατιωτικές σχολές υπαξιωματικών και οι αδελφοί των θανόντων στρατιωτικών εκτός από τα τέκνα των θανόντων στρατιωτικών στον πόλεμο ή στην ειρήνη κατά την εκτέλεση διατεταγμένης υπηρεσίας και ένεκα αυτής που ίσχυε έως σήμερα. Οι εποχές, επιτρέψτε μου να πω, κύριε Πρόεδρε, κυρίες και κύριοι συνάδελφοι, επιτάσσουν να δείξουμε την απαιτούμενη κοινωνική ευαισθησία και την έμπρακτη συμπαράσταση προς τις οικογένειες των πεσόντων στρατιωτικών, ως ελάχιστη αναγνώριση της θυσίας αυτών που έπεσαν για την πατρίδα. Πάω τώρα στη δεύτερη τροπολογία, κύριε Πρόεδρε, η οποία έχει γενικό αριθμό 1553 και ειδικό 83. Θα ήθελα, λοιπόν, να πω ότι κρίνεται επιβεβλημένη η τροποποίηση του Υπαλληλικού Κώδικα μέσω της προτεινόμενης νομοθετικής ρύθμισης, προκειμένου να καταστεί δυνατή η σύσταση και η λειτουργία Συμβουλίου Επιλογής Προϊσταμένων, που θα προβεί στην επιλογή προϊσταμένων διευθύνσεων διά της διενέργειας δομημένων συνεντεύξεων, λαμβάνοντας υπ' όψιν τις ιδιαιτερότητες ως προς τις δομές και τη στελέχωση του κάθε Γενικού Επιτελείου, δηλαδή, του ΓΕΣ, του ΓΕΝ και του ΓΕΑ. Ειδικότερα, συμπληρώνονται οι διατάξεις του άρθρου 86 του Υπαλληλικού Κώδικα του ν.3538/2007 και προσδιορίζεται ειδικά για το Υπουργείο Εθνικής Άμυνας η σύνθεση πενταμελούς Συμβουλίου Επιλογής Προϊσταμένων. Με την εν λόγω τροπολογία, λοιπόν, καθίσταται δυνατή η υλοποίηση των προβλεπομένων διαδικασιών για την επιλογή προϊσταμένων - διαδικασιών εναρμονισμένων με το Ευρωπαϊκό Δίκαιο, τις διατάξεις του Συντάγματος και τους νόμους του κράτους. Προχωρώντας στην τρίτη τροπολογία με γενικό αριθμό 1554 και ειδικό 84, έχω να πω - και σύμφωνα με τις νομοτεχνικές βελτιώσεις τις οποίες έκανε στην έναρξη της Ολομέλειας ο κύριος Υπουργός - ότι η θεσμοθέτηση της δυνατότητας διενέργειας ανακριτικών πράξεων στις αρμοδιότητες της Υπηρεσίας Εσωτερικών Υποθέσεων του Υπουργείου Εθνικής Άμυνας, σύμφωνα με την προτεινόμενη τροπολογία, είναι κατά τη γνώμη μου επιβεβλημένη. Με χαροποιεί ιδιαίτερα, πρέπει να σας πω, καθώς έρχεται σε συνέχεια του νομοσχεδίου που υπερψηφίσαμε τον περασμένο Οκτώβριο. Θυμίζω πως θεσμοθετήσαμε για πρώτη φορά εκείνες ακριβώς τις δικλίδες ασφαλείας που διασφαλίζουν την εύρυθμη εσωτερική λειτουργία των οικονομικών υπηρεσιών του Υπουργείου Εθνικής Άμυνας, ενώ παράλληλα μέσα από την Υπηρεσία Εσωτερικών Υποθέσεων θεσπίσαμε για πρώτη φορά την άμεση συνεργασία με τις εισαγγελικές και διωκτικές αρχές του κράτους. Το ειδικό βάρος της υπηρεσίας αυτής, ο κομβικός της ρόλος και η αποτελεσματικότητά της θα ενισχυθούν σημαντικά, τη στιγμή κατά την οποία οι αξιωματικοί που θα τη στελεχώσουν προσκτηθούν της ιδιότητας του ανακριτικού υπαλλήλου. Η ιδιότητα αυτή θα τους προσδώσει τη νομοθετική κατοχύρωση της εκτέλεσης ειδικών ανακριτικών πράξεων, κατόπιν εισαγγελικών παραγγελιών.
Αυτά που λέτε αναφέρονται στην τροπολογία μέσα.
Κι εγώ, λοιπόν, τα επαναλαμβάνω με τα δικά μου λόγια, αποδεικνύοντας ότι συμφωνώ και υπερψηφίζω. Θέλετε να με αφήσετε να συνεχίσω;
Όχι. Δεν διαφωνώ ότι η επανάληψη είναι μήτηρ μαθήσεως…
Υπάρχει πρόβλημα, όταν προεδρεύετε, σε ό,τι αφορά εμένα.
…αλλά εντός κάποιων χρονικών ορίων η επανάληψη.
Δεν σας ενδιαφέρει η εισήγηση του εισηγητή στο νομοσχέδιο και επί των τροπολογιών;
Κύριε Κατσίκη, δεν έχουμε ενδιαφέροντα εδώ. Εδώ, έχουμε μία διαδικασία, την οποία τηρούμε.
Να την τηρείτε και να μου δίνετε τον κατάλληλο χρόνο…
Σας έδωσα χρόνο. Ο κατάλληλος χρόνος για εσάς ποιος είναι;
Οι συνάδελφοί μου τοποθετήθηκαν με ένα όχι, με ένα καταψηφίζω. Εμένα να μου επιτρέψετε να πω γιατί τις υπερψηφίζω. Δεν έχω το δικαίωμα;
Βεβαίως, το έχετε.
Ε, δώστε τό μου λοιπόν.
Το ασκείτε τόση ώρα.
Το ασκώ ώρα. Σας κούρασα, κύριε Πρόεδρε. Δεν ξέρω τι να σας πω. Πάω, λοιπόν, στην τέταρτη τροπολογία, με την οποία, επίσης, συμφωνούμε. Κύριε Πρόεδρε, δεν καταλαβαίνω γιατί γελάτε. Με συγχωρείτε, σας προκαλώ γέλιο; Η δική σας συμπεριφορά απέναντι στον εισηγητή αυτή τη στιγμή είναι η αρμόζουσα πιστεύετε;
Γιατί, θέλετε κατσούφη τον Πρόεδρο;
Όχι, χαμογελαστός να είστε πάντα.
Βάλτε ένα τέλος για να είμαι πιο χαμογελαστός και ευχαριστημένος.
Δεν καταλαβαίνω την ειρωνική σας διάθεση απέναντι στον συνάδελφό σας.
Δεν υπάρχει ειρωνική διάθεση.
Να σας πω κάτι; Έχετε καταφέρει τελικά να προκαλείτε σε εμένα προσωπικά την απόφαση να μην θέλω πλέον με εσάς Πρόεδρο στο Προεδρείο να τελειώσω εκείνα που ξεκίνησα να λέω. Κι επειδή, λοιπόν, αυτό ουσιαστικά επιδιώκετε κι επειδή αυτό σας ευχαριστεί, σας κάνω τη χάρη να τελειώσω εδώ. Να πω, λοιπόν, ότι υπερψηφίζουμε την τέταρτη τροπολογία. Και θέλω να ευχηθώ στο μέλλον, όταν εγώ εισηγούμαι από το Βήμα της Βουλής και έχω αυτή τη μεγάλη τιμή να απευθύνομαι στους συναδέλφους να μην είστε εσείς στο Προεδρείο. Φτάνω στο σημείο να κάνω αυτή την ευχή.
Έμμεση πρόταση μομφής ήταν αυτό, για να καταλάβουμε;
Όχι, δεν ήταν καμμία έμμεση πρόταση. Ήταν ευχή και τίποτε άλλο.
Αφού το ξεκίνησες, πήγαινέ το μέχρι τέλους.
Εντάξει, δεν έχει καμμία σημασία όλο αυτό. Κύριε Θεοχαρόπουλε, έχετε τον λόγο.
Ευχαριστώ, κύριε Πρόεδρε. Έχουμε τέσσερις τροπολογίες σήμερα, που ο τρόπος με τον οποίο εισάγονται σε κυρώσεις συμβάσεως, για εμάς είναι απαράδεκτος. Ιδίως, για τη χθεσινοβραδινή τροπολογία με τις σαράντα σελίδες τις οποίες πήραμε, δεν μπορεί να γίνει συζήτηση με αυτόν τον τρόπο. Γι' αυτόν τον λόγο, είπαμε ότι ανεξαρτήτως της ουσίας - θα πω δύο κουβέντες - εμείς δεν μπορούμε να νομιμοποιήσουμε αυτή την τακτική. Γι' αυτόν τον λόγο θα τις καταψηφίσουμε. Επί της ουσίας, όσον αφορά την τροπολογία που κατατέθηκε και πολύ γρήγορα την είδαμε, με τις σαράντα σελίδες, περικόπτετε μερίσματα αναδρομικά από το 2017, όπως βλέπουμε, για ένα όφελος όχι τεράστιο σε σχέση με τα δημόσια έσοδα. Αν δεν κάνω λάθος, και για τα τρία ταμεία είναι ένα εκατομμύριο ευρώ. Εν πάση περιπτώσει, πάτε στη νέα λογική της αναδρομικής ισχύος από το 2017. Δεν θα μπω στην ουσία. Θα μπορούσε να γίνει μια αναλυτική συζήτηση. Σε αυτές τις σαράντα σελίδες, έξι Υπουργεία - αν δεν κάνω λάθος - υπογράφετε. Θα μπορούσε να γίνει συζήτηση. Δεν μπορεί να γίνει σε αυτό το πλαίσιο. Είδα τώρα τη νομοτεχνική βελτίωση, που φέρατε και μου προκάλεσε μεγάλη εντύπωση όταν είδα χθες αυτή την τροπολογία σε σχέση με την Υπηρεσία Εσωτερικών Υποθέσεων του Υπουργείου Εθνικής Άμυνας. Βεβαίως, για την υπεράσπιση αυτής της τροπολογίας, θα μπορούσε κανείς να πει για την αποσυμφόρηση των δικαστηρίων καθώς και για την επίσπευση των διαδικασιών σε υποθέσεις διερεύνησης οικονομικών εγκλημάτων κι εγκλημάτων διαφθοράς. Με ποιον τρόπο, όμως, θα διασφαλιστεί η ορθή διενέργεια των ανακριτικών πράξεων από την Υπηρεσία Εσωτερικών Υποθέσεων; Σε ποιους συγκεκριμένα θα ανατεθεί η διενέργεια τους; Πώς εν τέλει θα εγγυηθείτε ότι η προτεινόμενη ρύθμιση δεν θα παρακάμψει την αρχή της διάκρισης των εξουσιών, που αποτελεί θεμελιώδη αρχή του κράτους δικαίου, μια αρχή για την οποία έχουμε πολλές φορές πει στην Κυβέρνησή σας ότι την υπονομεύει όπως και την ανεξαρτησία ενός κράτους δικαίου. Γι' αυτόν τον λόγο είμαστε εξαιρετικά καχύποπτοι, όταν βλέπουμε τέτοιες τροπολογίες να περνάνε στην Υπηρεσία Εσωτερικών Υποθέσεων. Είναι ανεξαρτήτως Υπουργού αυτό το θέμα. Αυτά μένουν ανεξαρτήτως οποιασδήποτε πρόθεσης. Βλέπω τη νομοτεχνική βελτίωση που ήρθε, που εν μέρει σήμερα όπως την είδα προσπαθεί να αντιμετωπίσει αυτό που είχαμε δει από χθες. Το Υπουργείο Δικαιοσύνης λογικά παρεμβαίνει και λέει ότι θα πρέπει να βελτιωθεί. Εδώ φαίνεται και η προχειρότητα του τι νομοθετούμε. Δηλαδή, η νομοτεχνική βελτίωση ήρθε τώρα, η τροπολογία ήρθε χθες και έρχεται για το πώς αυτά τα ζητήματα οικονομικών εγκλημάτων και διαφθοράς θα αντιμετωπίζονται σε αυτά τα κρίσιμα ζητήματα, στο τι μπορεί να περνάμε. Έρχεται η νομοτεχνική, που, όπως είπατε, είναι από το Υπουργείο Δικαιοσύνης ουσιαστικά η παρέμβαση, ώστε οι οικονομικοί επιθεωρητές να διενεργούν την προκαταρκτική εξέταση ή προανάκριση κατόπιν εισαγγελικής παραγγελίας. Δεν γνωρίζω αν αυτό αρκεί, πάντως νομίζω ότι μπαίνουμε σε επικίνδυνες ατραπούς. Όσον αφορά την άλλη τροπολογία σε σχέση με τα θέματα της διάθεσης των κεφαλαίων, ένα θέμα το οποίο έχει απασχολήσει πολύ και το γνωρίζουμε όλοι καλά, θα ήθελα μία απάντηση στο «γιατί με υπουργική απόφαση να καθορίζονται όλα;» Δηλαδή, δεν θα μπορούσαν κάποια να έχουν ρυθμιστεί; Δηλαδή το μέρος των διατιθέμενων κεφαλαίων, ο τρόπος διάθεσής τους, το ποσοστό των προσόδων από την μίσθωση των ακινήτων; Είναι πάρα πολύ σημαντικά θέματα για να ρυθμιστούν με υπουργική απόφαση. Ή εν πάση περιπτώσει να μας πείτε προς ποια κατεύθυνση θα πάνε αυτά τα ζητήματα, αν έχετε στο μυαλό σας. Να δεσμευθείτε στο Κοινοβούλιο την ώρα που τη φέρνετε αυτή την τροπολογία για να νομοθετήσουμε. Γιατί αλλιώς νομίζουμε ότι δίνει λευκή επιταγή η Ολομέλεια, ανεξαρτήτως ποιος την ψηφίζει και ποιος την καταψηφίζει, σε τέτοια κρίσιμα ζητήματα. Κύριε Πρόεδρε, θα τελειώσω κάνοντας μία αναφορά σε ένα κρίσιμο θέμα και ζητώντας εθνική ευθύνη στα κρίσιμα εθνικά ζητήματα. Η ανακοίνωση του Τουρκικού Υπουργείου Εξωτερικών σήμερα είναι ιδιαιτέρως σοβαρή εξέλιξη που απαιτεί από τη χώρα μας ευθύνη στο πώς μιλάμε όλοι μας, πρώτα απ' όλα η Κυβέρνηση και στη συνέχεια όλα τα κόμματα. Αυτό που κάνει είναι ότι ουσιαστικά επιτίθεται στην Ευρωπαϊκή Ένωση και μάλιστα με μία αναφορά που βλέπω ότι αυτή η στάση της Ευρωπαϊκής Ένωσης είναι αντίθετη με τις αρχές και τις αξίες της Ευρωπαϊκής Ένωσης. Ε, λοιπόν, αυτή η στάση της Ευρωπαϊκής Ένωσης - η οποία πολλές φορές κακώς δεν υιοθετείται, εννοώ πέρα από το Κοινοβούλιο και δεν πάει στα αρμόδια όργανα - με τα κοινά σύνορα της Ευρωπαϊκής Ένωσης, με τη ρήτρα της Λισαβόνας που δεν ενεργοποιείται πολλές φορές, αυτή η στάση θα πρέπει να επεκταθεί, γιατί αυτές είναι οι αρχές του κράτους δικαίου στην Ευρώπη και όχι μόνο στην Ευρώπη, αλλά θέλω να πιστεύω σε όλη τη διεθνή κοινότητα. Αυτό είναι ένα το κρατούμενο σε σχέση με την ανακοίνωση. Το δεύτερο είναι ότι είναι φανερό - και από τα πιο επίσημα χείλη - ότι πλέον δεν μιλάει η Τουρκία για γκρίζες ζώνες, αλλά μιλάει ουσιαστικά για τα Ίμια, περί τουρκικού. Όπως λέει χαρακτηριστικά: «Και τα χωρικά ύδατα και ο εναέριος χώρος είναι αποκλειστικά στην τουρκική κυριαρχία». Ελπίζω να προέρχεται αυτή τη στιγμή από μία ταραχή της Τουρκίας σε σχέση με τις διεθνείς εξελίξεις και με τη χώρα μας. Πώς πρέπει να αντιμετωπίσουμε εμείς αυτή την επικίνδυνη εξέλιξη σε σχέση με τη ρητορική; Με ψυχραιμία, όχι με εν θερμώ αντιδράσεις, με τα επίσημα χείλη να είναι πολύ προσεκτικά. Και σε εσάς αναφέρομαι, κύριε Καμμένε και στον Υπουργό Εξωτερικών και στον Πρωθυπουργό της χώρας και στον Αναπληρωτή Υπουργό…
Με έχετε ακούσει να μιλάω τις τελευταίες δεκαπέντε μέρες;
Καλώς κάνετε και δεν μιλάτε, αν έχετε κάποιες εν θερμώ αντιδράσεις που είχατε παλαιότερα. Γι' αυτό λέω ότι χρειάζεται αποφασιστικότητα και ψυχραιμία, να μην παίξουμε το παιχνίδι της ρητορικής. Νομίζω σε αυτό θα συμφωνήσετε ότι δεν πρέπει να παίξουμε το παιχνίδι της ρητορικής. Εμείς θέλουμε να τηρούνται οι διεθνείς συνθήκες στη χώρα μας και μέσα σε αυτό το πλαίσιο να λειτουργούμε. Θεωρώ ότι μετά την επίσκεψη του Ερντογάν έχουν χειροτερέψει οι σχέσεις με την Τουρκία. Εκ του αποτελέσματος κρίνεται αποτυχημένη αυτή η επίσκεψη, όπως σας λέγαμε τότε, με την έννοια ότι χειροτέρεψε και το θέμα της Κύπρου σε σχέση με την εξόρυξη και το θέμα του Αιγαίου. Από τότε και μετά έχουν χειροτερέψει πολύ περισσότερο. Άρα έγινε το ακριβώς αντίθετο από αυτό που λέγαμε εκείνη την περίοδο ότι, δηλαδή, θα πρέπει να αξιοποιηθεί η επίσκεψη για να βελτιωθούν. Σε αυτό το πλαίσιο, λοιπόν, θέλω να πω ότι χρειάζεται εθνική συνεννόηση, ψυχραιμία σε όλα αυτά τα θέματα και όχι διπλές και τριπλές γραμμές εντός της Κυβέρνησης. Εξάλλου έχετε να απαντήσετε και στα ερωτήματα του εισηγητή της Δημοκρατικής Συμπαράταξης του κ. Λοβέρδου γι' αυτές τις διπλές και τριπλές γραμμές στις οποίες πολλές φορές η Κυβέρνηση αναφέρεται. Ευχαριστώ, κύριε Πρόεδρε.
Κι εμείς ευχαριστούμε. Ο κ. Σαρίδης έχει τον λόγο.
Ευχαριστώ πάρα πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, Χριστός ανέστη, χρόνια πολλά. Είναι η πρώτη παρουσία μου στο Βήμα της Ολομέλειας. Η Ένωση Κεντρώων έχει ήδη τοποθετηθεί θετικά κατά την τελευταία συνεδρίαση της αρμόδιας επιτροπής και για τις δύο κυρώσεις που εξετάζουμε σήμερα. Είναι και οι δύο εντός του πλαισίου της ομολογουμένως ορθής πολιτικής της ενίσχυσης των στρατιωτικών συνεργασιών της χώρας, μια πολιτική, την οποία εμείς, ως Ένωση Κεντρώων, υποστηρίζουμε και επικροτούμε, όπως επικροτούμε, επίσης, το θάρρος και τον ρεαλισμό που επιδεικνύουν οι Βουλευτές της Ριζοσπαστικής Αριστεράς, οι οποίοι έχουν υπερψηφίσει τις περισσότερες τέτοιου είδους συμφωνίες που έχει ψηφίσει ποτέ ελληνική Κυβέρνηση. Δεν δικαιούστε, λοιπόν, να διαμαρτύρεστε στο μέλλον, αγαπητοί συνάδελφοι, εάν πρώτα δεν σας ακούσω να εξηγείτε δημοσίως το περιεχόμενο των συμφωνιών που έχει κάνει η σημερινή Κυβέρνηση με τις Ηνωμένες Πολιτείες, με το Ισραήλ και με την Ιορδανία. Άκουσα την αγαπητή εισηγήτρια να μιλάει και να επαναλαμβάνει τη λέξη «βλάβη». Γιατί αποφεύγουμε να χρησιμοποιούμε τη λέξη «θάνατος»; Δεν τη γράφει αρκετές φορές το άρθρο 8 της συμφωνίας, ώστε να κρίνεται σκόπιμο να την αναφέρετε; Ούτε σας άκουσα να εξηγείτε στους πολίτες τι ακριβώς σημαίνει η φράση «συνεργασία σε άλλους τομείς που θα συμφωνηθούν στο μέλλον». Στο άρθρο 3 είναι. Όπως και να 'χει, εμείς είμαστε συνεπείς στις θέσεις μας. Η Ελλάδα έχει έναν και μόνο εχθρό, την Τουρκία. Την Τουρκία έχουμε να αντιμετωπίσουμε σε όλα τα μέτωπα, αγαπητοί συνάδελφοι. Όσον αφορά τώρα την κατάθεση των τεσσάρων τροπολογιών, το περιεχόμενο της τροπολογίας με γενικό αριθμό 1552 και ειδικό 82 αποτελείται από τρεις ξεχωριστές, αλλά εξίσου σημαντικές ενότητες και θα μπορούσαμε να διαμαρτυρηθούμε, ξέρετε, κύριε Υπουργέ, γιατί δεν τις φέρατε σαν τρεις διαφορετικές τροπολογίες. Δεν θα το κάνουμε, όμως, γιατί αυτή τη φορά και οι τρεις διατάξεις κρίνονται θετικές και επιβεβλημένες. Η πρώτη παράγραφος προβλέπει τη διάθεση μέρους των κεφαλαίων των εκμεταλλεύσεων εξυπηρέτησης προσωπικού του Στρατού Ξηράς για την ανέγερση ή την αγορά ακινήτων προς εξυπηρέτηση των στεγαστικών αναγκών του στρατιωτικού προσωπικού. Η απόφαση αυτή είναι σωστή και, απ' όσο μπορώ να γνωρίζω, έχει και τη σύμφωνη γνώμη των στελεχών των Ενόπλων Δυνάμεων. Η δεύτερη παράγραφος προβλέπει την τροποποίηση του άρθρου 11 του ν.3684/2008 και πολύ καλά κάνει. Η επέκταση των ευεργετικών διατάξεων και προβλέψεων του νόμου και στα αδέρφια των θανόντων, όσων, δηλαδή, έπεσαν εκτελώντας το καθήκον τους εν ώρα υπηρεσίας, είναι σωστή απόφαση και για λόγους ηθικής τάξης και για λόγους ηθικού του στρατεύματος. Σε αυτό το σημείο θα ήθελα να κάνω και το εξής σχόλιο. Πιστεύω πως θα έπρεπε όλοι οι Βουλευτές του ΣΥΡΙΖΑ μέσα από την καρδιά τους να υπερψηφίσουν τη συγκεκριμένη διάταξη, να εξηγήσουν, δηλαδή, και στα κάποια λίγα στελέχη τους που βγαίνουν δημοσίως και λένε διάφορα ότι το να σηκώσει ένας Έλληνας επί ελληνικού εδάφους τη σημαία πως δεν είναι άσκηση εξωτερικής πολιτικής, αλλά είναι άσκηση ακριβώς του δικαιώματος για τη διασφάλιση του οποίου καθημερινά κάποιοι θέτουν τη ζωή τους σε κίνδυνο και κάποιοι άλλοι, όπως ο Μπαλταδώρος, τη χάνουν. Πρόκειται για το δικαίωμα αυτό που μας εξασφαλίζουν με τον θάνατό τους αυτοί οι άνθρωποι, για τις οικογένειες των οποίων νομοθετούμε σήμερα. Η τρίτη και τελευταία παράγραφος προβλέπει τη διάλυση της Στρατιωτικής Σχολής Ξένων Γλωσσών του Στρατού Ξηράς, καθώς λειτουργεί ήδη το ΔΙΓΕΠ, το Διακλαδικό Ινστιτούτο Γλωσσομάθειας Ενόπλων Δυνάμεων. Αποτελεί κεντρική μας επιλογή να στηρίζουμε την ανάπτυξη της διακλαδικότητας ως μια από τις πλέον ευεργετικές μεταρρυθμίσεις που πρέπει να βρουν γόνιμο έδαφος στις ελληνικές Ένοπλες Δυνάμεις. Ως εκ τούτου και η τρίτη παράγραφος μάς βρίσκει σύμφωνους. Προχωρώ στον σχολιασμό της τροπολογίας 1553 και ειδικό 83, με την οποία συμπληρώνονται οι διατάξεις του άρθρου 86 του Υπαλληλικού Κώδικα, ώστε να έχει πρακτική εφαρμογή και στο Υπουργείο Εθνικής Άμυνας σχετικά με τη σύνθεση του Συμβουλίου Επιλογής Προϊσταμένων. Αναγνωρίζουμε τις ιδιαιτερότητες του ευαίσθητου αυτού Υπουργείου και κατανοούμε την ανάγκη προσαρμογής της διαδικασίας, ώστε να ανταποκρίνονται σε αυτές τις ιδιαιτερότητες. Εξίσου σαφής είναι και η ανάγκη που μας οδήγησε στο να αποδεχθούμε την τροπολογία 1554 και ειδικό 84, σύμφωνα με την οποία προχωράτε στην τροποποίηση των διατάξεων της παραγράφου 5 του άρθρου 10 του ν.4494 και δίνετε ουσιαστικά με αυτόν τον τρόπο ανακριτικές αρμοδιότητες στην Υπηρεσία Εσωτερικών Υποθέσεων του Υπουργείου Εθνικής Άμυνας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου μισό λεπτό, κύριε Πρόεδρε. Και κάπου εδώ «τέρμα τα κάστανα», όπως λέει και ο σοφός λαός. Μία τροπολογία που είναι σαράντα σελίδες, κύριε Υπουργέ, της τελευταίας στιγμής, που καταπιάνεται μάλιστα και με ένα φλέγον θέμα, εμείς δεν μπορούμε να την στηρίξουμε, δεν έχουμε προλάβει να την αξιολογήσουμε, δεν θα την ψηφίσουμε. Αναφέρομαι στην τροπολογία με γενικό αριθμό 1555 και ειδικό αριθμό 85, με την οποία επαναπροσδιορίζεται η βάση υπολογισμού των καταβαλλόμενων μερισμάτων από τα Μετοχικά Ταμεία Στρατού, Ναυτικού και Αεροπορίας. Ευχαριστώ πολύ.
Εμείς ευχαριστούμε. Ο κ. Κατσώτης έχει τον λόγο.
Ευχαριστώ, κύριε Πρόεδρε. Θέλουμε να πούμε από την αρχή ότι εμείς δεν έχουμε επιφυλάξεις για τον συνδικαλισμό στις Ένοπλες Δυνάμεις, δεν κρατάμε ίσες αποστάσεις και στηρίζουμε την ΠΟΕΣ και τα αιτήματά της. Αυτό το λέω για να ξεκαθαρίσουμε τις θέσεις μας. Συζητάμε δύο συμβάσεις, που αφορούν ουσιαστικά το ΝΑΤΟ, η μία το σχολείο, που αναπτύχθηκε, και η άλλη τη διεύρυνση της συνεργασίας με την Ιορδανία. Πρέπει να πούμε ότι από το 1949, με την ίδρυση του ΝΑΤΟ, ενός οργανισμού που αποτελεί το βασικό εργαλείο δυναμικής άσκησης και επιβολής της πολιτικής και των αποφάσεων των ιμπεριαλιστικών δυνάμεων, έχουμε και εμείς και ο ελληνικός λαός γνωρίσει πολύ καλά τη δράση του. Έχει στο ενεργητικό του δεκάδες πολέμους, με σφαγές, πρόσφυγες, διαμελισμούς χωρών και αλλαγή συνόρων με το αίμα των λαών. Έχει στο ενεργητικό τη στήριξη δικτατορικών καθεστώτων, όπως είναι της χούντας στη χώρα μας. Είναι μία πολεμική μηχανή που υλοποιεί με επεμβάσεις τους σχεδιασμούς των ιμπεριαλιστικών χωρών, που προωθούν τα συμφέροντα των μονοπωλιακών ομίλων των χωρών τους. Είναι δύναμη αποσταθεροποίησης, υποδαύλισης εθνικισμών, αλυτρωτισμών και πολέμων, όπως είπαμε. Οι όποιες νέες συμφωνίες έρχονται και εδώ στη Βουλή να εκσυγχρονίσουν έναν οργανισμό, ο οποίος είναι εχθρικός για τους λαούς, για την ίδια την πρόοδό τους, δεν μπορεί παρά να καταψηφίζονται, ιδιαίτερα από το κόμμα μας. Αλλά και ο ελληνικός λαός θα πρέπει να βλέπει ποια είναι η θέση της Κυβέρνησης και των άλλων κομμάτων της αστικής τάξης. Είναι γνωστή η στάση του ΝΑΤΟ, όπως εκφράστηκε από τον Γενικό Γραμματέα του ΝΑΤΟ στην προκλητική στάση της Τουρκίας στο Αιγαίο και όχι μόνο. Η αμφισβήτηση των διεθνών συνθηκών, όπως της Λοζάνης, δεν είναι «κάποιες διαφορές», όπως δηλώνει ο Γενικός Γραμματέας του ΝΑΤΟ. Η αμφισβήτηση των κυριαρχικών δικαιωμάτων της χώρας μας, όπως αυτά καθορίζονται από τις διεθνείς συνθήκες υποθάλπεται από τις ιμπεριαλιστικές δυνάμεις και τους οργανισμούς τους, όπως το ΝΑΤΟ. Η μόνη σύμβαση, που εμείς αγωνιζόμαστε να επιβάλει ο ίδιος ο λαός, είναι η έξοδος της χώρας από το ΝΑΤΟ, η κατάργηση των βάσεων του θανάτου, που αξιοποιούνται με τη δική σας σύμφωνη γνώμη για όλες τις πολεμικές επεμβάσεις στην περιοχή της Συρίας πριν λίγες ημέρες. Είστε συνυπεύθυνοι για τον πόνο, για τη σφαγή, για την προσφυγιά. Η επιστροφή όλων των αποστολών της χώρας που βρίσκονται εκτός των συνόρων είναι απαίτηση του ελληνικού λαού να αξιοποιηθούν για την άμυνα της χώρας μας. Δεν έχουν καμμία δουλειά έξω από τη χώρα. Σε δώδεκα αποστολές συμμετέχει η χώρα μας. Κανείς πια στρατιώτης και στρατιωτικός, λοιπόν, δεν έχει καμμία δουλειά έξω από τα σύνορα της χώρας. Η Κυβέρνηση συμμετέχει σε όλες τις επικίνδυνες εξελίξεις στην περιοχή. Είναι δημιούργημα και της ίδιας της ελληνικής Κυβέρνησης. Δίνει γη, αέρα και νερό στους φονιάδες των λαών. Είμαστε η δεύτερη χώρα στις δαπάνες για το ΝΑΤΟ. Αυτό είναι ντροπή και σε μία περίοδο κρίσης, που ο λαός φτωχοποιείται διαρκώς, τα αδιέξοδά του είναι όλο και μεγαλύτερα, που η ανεργία και το χρέος έχουν πλήξει λαϊκά νοικοκυριά. Και με την πολιτική που ασκείτε, βέβαια, έρχεστε να κάνετε τη ζωή του κόλαση, μέσα από τις κατασχέσεις, τους πλειστηριασμούς, που αρχίζουν, ακόμα και για 500 ευρώ χρέος προς το δημόσιο. Καλούμε, λοιπόν, τον λαό να δυναμώσει τη δράση του ενάντια σε αυτόν τον ιμπεριαλιστικό οργανισμό, αλλά ιδιαίτερα αυτές τις μέρες να δυναμώσει τη δράση του ενάντια στον ιμπεριαλιστικό πόλεμο που μαίνεται στην περιοχή μας, ενάντια στην υποκριτική στάση του ΝΑΤΟ, της Ευρωπαϊκής Ένωσης των ίσων αποστάσεων, ενάντια στην αμφισβήτηση των συνθηκών, πράγμα που σημαίνει πόλεμο, που σημαίνει αίμα στην περιοχή. Και εμείς θα είμαστε στην πρώτη γραμμή αυτού του αγώνα. Όσον αφορά το θέμα των συνθηκών, των συμβάσεων, είπαμε ότι καταψηφίζουμε. Και, βέβαια, όσον αφορά στις τροπολογίες - αναφέρθηκε η εισηγήτριά μας κ. Κανέλλη - ψηφίζουμε «παρών» στις τρεις. Και στη μία που αφορά το Μετοχικό Ταμείο των τριών Σωμάτων και όλα αυτά ψηφίζουμε κατά, γιατί πράγματι η έκθεση του Γενικού Λογιστηρίου του Κράτους είναι σαφής, έχει εξοικονόμηση για το Υπουργείο αρκετών χιλιάδων ευρώ, πράγμα που σημαίνει, δηλαδή, ότι μειώνεται το εισόδημα των ίδιων των στρατιωτικών.
Ευχαριστούμε, κύριε Κατσώτη.
Κύριε Πρόεδρε, μπορώ να έχω τον λόγο;
Κύριε Δένδια, θέλετε τον λόγο;
Θέλει τον λόγο ο εισηγητής μας, κύριε Πρόεδρε, για να πει κάτι για μία τροπολογία.
Ορίστε, κύριε Δημοσχάκη, έχετε τον λόγο.
Σε ό,τι αφορά, κύριε Πρόεδρε, την τροπολογία με αριθμό 1555/1985, που έχει να κάνει με τροποποίηση διατάξεων σχετικά με τον καθορισμό των καταβαλλόμενων μερισμάτων από τα Μετοχικά Ταμεία Στρατού, Ναυτικού, Αεροπορίας και τον επαναπροσδιορισμό της βάσης υπολογισμού, ψηφίζουμε θετικά. Και αυτό το κάνουμε γιατί αφορά σε αναγκαία προσαρμογή του υπολογισμού των παροχών τους στα δεδομένα του νέου μισθολογίου των στελεχών των Σωμάτων Ασφαλείας και των Ενόπλων Δυνάμεων, αφού αποτελούν προτάσεις των ίδιων των Μετοχικών Ταμείων όλων των Κλάδων και των Σωμάτων. Επίσης, συμφωνούμε με τις προτεινόμενες ρυθμίσεις των Γενικών Επιτελείων των Κλάδων. Κλείνοντας θα ήθελα, κύριε Πρόεδρε, να εκφράσω τη δυσαρέσκειά μου, διότι κατ' επανάληψη εξαντλείτε την αυστηρότητα του Προεδρεύοντος στο πρόσωπό μου. Αν έχετε κάτι, να μου το πείτε. Αν έχω διαπράξει κάτι σε βάρος σας, έχει παραγραφεί. Δεύτερον, σήμερα κατ' επιταγή είστε περισσότερο άκομψος. Σας παραδίδω στην κρίση των συναδέλφων και του ελληνικού λαού. Σας ευχαριστώ πολύ.
Καλυφθήκατε, κύριε Δένδια;
Κύριε Πρόεδρε, θα ξεκινήσω από τα ευρύτερα και τα εθνικά, ως επιβάλλεται, για να πω ότι δεν μπορούμε παρά να χαρακτηρίσουμε απολύτως απαράδεκτη την τουρκική ανακοίνωση. Θα θέλαμε να πούμε ότι σε τέτοιες συγκυρίες απαιτείται και εθνική ομοψυχία και εθνική υπευθυνότητα. Και όσον αφορά αυτή την παράταξη, της οποίας έχω την τιμή να είμαι Κοινοβουλευτικός Εκπρόσωπος, έχει δώσει και θα δώσει δείγματα αυτής της συμπεριφοράς. Θα μπορούσαμε να πούμε πολλά για την Κυβέρνηση και τη διαχείριση των θεμάτων εξωτερικής πολιτικής, αλλά νομίζω ότι η συγκυρία είναι τέτοια που μας επιβάλλει την απόλυτη εθνική ομοψυχία. Έρχομαι για λίγο στα οικονομικά, για να πω ότι μας κάνει εντύπωση η διαρκής επανάληψη από τον Πρωθυπουργό της χώρας της υπόσχεσης και του σεναρίου περί καθαρής εξόδου. Για εμάς αυτό είναι ακατανόητο, προσβάλλει τη νοημοσύνη μας. Θα παρακαλούσαμε τον Πρωθυπουργό να μας εξηγήσει αν είναι καθαρή η έξοδος, που σημαίνει στην κοινή λογική και στην κοινή γλώσσα έξοδος χωρίς υποχρεώσεις. Προς τι τότε συζητείται, πρώτον, το ζήτημα της άμεσης μείωσης του αφορολογήτου και, δεύτερον, το ζήτημα της άμεσης μείωσης των συντάξεων ξανά και ξανά; Εάν ισχυρίζεται ο Πρωθυπουργός ότι πρόκειται περί καθαρής εξόδου, αυτονόητα αυτό σημαίνει ότι αυτά συνιστούν επιλογές της Κυβέρνησής του, ότι θέλει η Κυβέρνηση και τα κάνει, έτσι, για να το λέμε λιανά. Κατά συνέπεια, λοιπόν, ισχύει ή το ένα ή το άλλο. Έρχομαι και στα θέματα των τροπολογιών κυρίως και όχι των συγκεκριμένων νομοθετημάτων. Κύριε Πρόεδρε, εδώ υπήρξατε, βεβαίως, αυστηρός προς ορισμένους συναδέλφους. Εγώ αυτό δεν θα το σχολιάσω. Θα σχολιάσω, όμως, γενικά τη στάση του Προεδρείου - και εξηγούμαι - και όχι τη δική σας προσωπικά. Εδώ υπάρχει, κατ' αρχάς, σαφής παράβαση του άρθρου 87 του Κανονισμού της Βουλής, πράγμα το οποίο διαπράττει συνεχώς η Κυβέρνηση στο σύνολό της, δηλαδή τις τρεις μέρες που επιβάλλει ο Κανονισμός να προηγούνται της συζητήσεως, για να μπορούν οι συνάδελφοι να έχουν αντίληψη των τροπολογιών. Ήρθε εδώ μία τεράστια τροπολογία, η οποία κατατέθηκε χθες το βράδυ, αν καλά πληροφορούμαι. Δεύτερον - και χειρότερο! - υπάρχει ευθεία παραβίαση συνταγματικής διάταξης, του άρθρου 74 του Συντάγματος, «περί της σχετικότητας». Δεν μπορείς να καταθέτεις τροπολογίες άσχετες με το αντικείμενο. Επειδή η Κυβέρνηση αυτή συνεχώς προσαυξάνει την αυθαιρεσία, υπάρχει και παραβίαση των άρθρων 108 και 112 του Κανονισμού της Βουλής. Τι έλεγαν αυτά; Ότι στις διεθνείς συνθήκες δεν βάζεις τροπολογίες. Προσπαθούμε εδώ να διαλύσουμε οτιδήποτε έχει απομείνει - και αναφέρομαι στην Κυβέρνηση - από τη στοιχειώδη τήρηση των κανόνων στο πλαίσιο της κοινοβουλευτικής διαδικασίας. Αυτά δεν τιμούν την Κυβέρνηση. Και η απάντηση ότι κάτι συνέβαινε και στο παρελθόν δεν μπορεί να συνιστά εξήγηση ενός φαινομένου που ούτως ή άλλως έχει ξεχειλώσει. Αυτά δεν έχουν ξαναγίνει ποτέ. Έχω μπροστά μου κατάλογο - δεν έχει έννοια να ταλαιπωρώ τους συναδέλφους και να καταχρώμαι τον χρόνο - με διεθνείς συνθήκες που έχουν έρθει προς συζήτηση εδώ και συνοδεύονται από άσχετες τροπολογίες. Θα σας αναφέρω μόνο μία, γιατί είναι η πιο χαρακτηριστική. Σε διεθνή σύμβαση για τις αερομεταφορές ήρθε διάταξη για την ΕΡΤ. Και υπάρχει σωρηδόν κατάλογος. Ειλικρινά παρακαλώ το Προεδρείο - το Προεδρείο εγγυάται τη διαδικασία, η Κυβέρνηση στο τέλος - τέλος το όφελός της επιδιώκει, όπως αυτή το αντιλαμβάνεται - να τηρήσει τον Κανονισμό και το Σύνταγμα. Δεν μπορεί να συνεχίζεται αυτό το πράγμα, κύριε Πρόεδρε.
Τον λόγο έχει ο κ. Ξυδάκης.
Ευχαριστώ, κύριε Πρόεδρε. Κύριοι συνάδελφοι, προφανώς τα πολιτικά γεγονότα των τελευταίων εβδομάδων μονοπωλούν το ενδιαφέρον και ημών των Βουλευτών, αλλά και του κάθε Έλληνα πολίτη. Είναι προφανές ότι εδώ και μερικά χρόνια επιχειρείται μια τεράστια αναδιευθέτηση των ισορροπιών και των ζωνών επιρροής στη Μεσόγειο - ιδιαίτερα στην Νοτιοανατολική Μεσόγειο - και ότι ασφαλώς αυτό κάποια στιγμή θα επηρέαζε και εμάς. Αυτό, βέβαια, μπορεί να το αξιοποιήσουμε προς όφελός μας, να λάβουμε μία άλλη θέση, εφόσον αλλάζουν τα πράγματα. Αυτό το οποίο, όμως, έχει μεγάλη σημασία εν όψει της κλιμάκωσης της τουρκικής επιθετικότητας, είναι να αντιληφθούμε ότι σε μία ιστορική προοπτική γνωρίζουμε ότι η Τουρκία ακολουθεί μία πολιτική αναθεωρητική των διεθνών συνθηκών - είναι δηλωμένο από τους ίδιους - μία πολιτική διωγμών ήδη από το πογκρόμ των Ρωμιών της Πόλης το 1955 και το 1963-1964 και μια πολιτική προκλήσεων και επιθετικότητας, η οποία έχει υφέσεις και εξάρσεις. Σήμερα ζούμε μια έξαρση, η οποία τροφοδοτείται, εν πολλοίς, από τις βλέψεις και τα αδιέξοδα της τουρκικής πολιτικής των αρκετών τελευταίων ετών κυρίως στη Μέση Ανατολή. Το θέμα, όμως, δεν είναι να αναλύουμε μόνο την Τουρκία, που πρέπει πάντα να το κάνουμε και έχουμε και τις υπηρεσίες πληροφοριών και τις υπηρεσίες αναλύσεως και τα πολιτικά think tank και το πολιτικό προσωπικό. Το θέμα είναι τι πράττουμε, τι λέμε. Νομίζω, λοιπόν, ότι σε αυτή την κρίσιμη στιγμή - και θα συμφωνούσα και με τον προλαλήσαντα εκπρόσωπο της Δημοκρατικής Συμπαράταξης, τον κ. Θεοχαρόπουλο και με τη στάση του εκπροσώπου της Νέας Δημοκρατίας, του κ. Δένδια - χρειάζεται σοβαρότητα και υπευθυνότητα. Είναι ιστορικές στιγμές ανάλογες της κρίσης της δεκαετίας του '70 με τις έρευνες στο Αιγαίο και την αντιμετώπισή τους από τον Κωνσταντίνο Καραμανλή και τον Ανδρέα Παπανδρέου, ανάλογες με την κρίση του '87, ανάλογες με την κρίση του 1996 των Ιμίων.
Όχι του 1970.
Τέλος της δεκαετίας του 1970 είχαμε το «Σισμίκ».
Τέλος της δεκαετίας του 1970. Ανέφερες τον Καραμανλή και τον Παπανδρέου…
Τέλος της δεκαετίας του 1970. Δεν εννοώ την περίοδο της δικτατορίας, που και εκεί είχαμε τουρκική κλιμάκωση. Τέθηκαν πάντως τα θεμέλια του τουρκικού αναθεωρητισμού.
Για καλό την έκανα τη διόρθωση.
Βεβαίως. Καμμία αντίρρηση. Ήδη η Ελλάδα, διαδοχικά μέσα στα έτη, έχει αναπτύξει συμμαχίες διπλωματικές, οικονομικές, πολιτικές, στρατηγικές. Μια έκφραση αυτών των συμμαχιών και των θετικών, των ευεργετικών αποτελεσμάτων θα εκφραστεί αύριο, Πέμπτη, στο Ευρωκοινοβούλιο, με το ψήφισμα το οποίο μάλλον θα λάβει εκτενή πλειοψηφία προς όφελος της Ελλάδος, καταδικάζοντας τη σύλληψη και την παράνομη κράτηση των δύο Ελλήνων στρατιωτικών. Η Ελλάδα έχει αναπτύξει με βαρύ κόστος - και υλικό και φόρο αίματος - μια ισχυρότατη δύναμη αποτροπής. Στην παρούσα φάση, ξανά, δεν πρέπει να απαντούμε στις σκόπιμες προκλήσεις και στον τεράστιο πόλεμο προπαγάνδας στον οποίο επιδίδεται η κυβέρνηση Ερντογάν εδώ και χρόνια και ιδίως αυτή την περίοδο δεν πρέπει να τροφοδοτήσουμε τον πόλεμο προπαγάνδας, αυτόν τον μικτό, υβριδικό πόλεμο που διεξάγει το καθεστώς Ερντογάν. Η Ελληνική Δημοκρατία δεν θα απαντήσει σε ένα, αυτή τη στιγμή, στρατοκρατικό καθεστώς, στο οποίο ισχύει στρατιωτικός νόμος και κατάσταση εκτάκτου ανάγκης, με δεκάδες χιλιάδες πολιτικούς αντιπάλους της κυβέρνησης φυλακισμένους, εξόριστους και βασανισμένους και δεν θα υποχωρήσουμε, φυσικά, ούτε εκατοστό από τα εθνικά κυριαρχικά δικαιώματα και από τα προβλεπόμενα από τις διεθνείς συνθήκες, από το Διεθνές Δίκαιο και από το κεκτημένο του ΟΗΕ. Οι καλύτερες υπηρεσίες που έχουμε να προσφέρουμε στη χώρα μας σε αυτή την ιστορική περίοδο που διανύουμε, κατά την έξοδο από την κρίση και κατά την είσοδο σε μια νέα εποχή ελπίδας και προκοπής, είναι να μη διαχέουμε βόμβο, θόρυβο και καφενειακή συμπεριφορά στα κρίσιμα ζητήματα της εθνικής κυριαρχίας, της εξωτερικής πολιτικής, της δημόσιας διπλωματίας. Οι στρατιωτικοί που είναι υπεύθυνοι, οι διπλωμάτες που είναι υπεύθυνοι, το πολιτικό προσωπικό, οι αιρετοί εκπρόσωποι του ελληνικού λαού έχουν την ευθύνη, τη νομιμοποίηση και τη λογοδοσία για την υπεράσπιση κάθε λέξης του Συντάγματος, κάθε λέξης των διεθνών συνθηκών. Τα υπόλοιπα ας τα αφήσουμε! Και κάνω έκκληση και στους συναδέλφους όλων των πολιτικών παρατάξεων αλλά και στα μέσα μαζικής ενημέρωσης, να πάψει η ανατροφοδότηση του πολέμου προπαγάνδας του Ερντογάν. Σας ευχαριστώ.
Μπράβο.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών, κατέθεσαν στις 17-4-2018 σχέδιο νόμου: «Μέτρα για την Προώθηση των θεσμών της Αναδοχής και Υιοθεσίας». Παραπέμπεται στην αρμόδια Διαρκή Επιτροπή. Ο συνάδελφος κ. Αχμέτ Ιλχάν ζητεί άδεια ολιγοήμερης απουσίας, καθώς κάνει γνωστό ότι θα λείπει για προσωπικούς λόγους εκτός Ελλάδας από Τετάρτη ως Παρασκευή. Ο συνάδελφος κ. Ιωάννης Δέδες ζητάει άδεια ολιγοήμερης απουσίας στο εξωτερικό από 20 έως 22 Απριλίου. Ο υποφαινόμενος ζητά άδεια ολιγοήμερης απουσίας στο εξωτερικό από 19 έως 24 Απριλίου του 2018. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Τον λόγο έχει ο κύριος Υπουργός.
Κύριε Πρόεδρε, κυρίες και κύριοι συνάδελφοι, εγώ χαίρομαι ιδιαίτερα για τη σημερινή συζήτηση αυτού του νομοσχεδίου στη Βουλή αλλά και στην επιτροπή και για όσα επ' ευκαιρία αυτού διατυπώθηκαν από τα κόμματα, από τους Κοινοβουλευτικούς Εκπροσώπους των κομμάτων και από τους εισηγητές και από την πλειοψηφία των συναδέλφων - δεν θα πω όλων - , διότι, πράγματι, ο ελληνικός λαός περιμένει από την αρμόδια Επιτροπή Εξωτερικών και Άμυνας μια εθνική θέση. Μπορεί να έχουμε πολιτικές διαφορές, μπορεί να έχουμε διαφορετικές πολιτικές προσεγγίσεις, μπορεί να έχουμε διαφορετικές γεωπολιτικές φιλοσοφίες, όμως η διαμόρφωση μιας εθνικής θέσης ιδιαίτερα όταν η πατρίδα προκαλείται από κάποιον που έχει ξεκινήσει έναν υβριδικό πόλεμο, είναι αναγκαία και ο ελληνικός λαός επιζητεί αυτή την εθνική θέση να εκφράζεται από το σύνολο των κομμάτων, τουλάχιστον σ' αυτά που συμφωνούμε. Θέλω, λοιπόν, ως Υπουργός Εθνικής Αμύνης και εισηγητής του νομοσχεδίου στο πλαίσιο αυτής ακριβώς της λογικής, αυτής της σύμπνοιας, να πω ότι εάν δεν είναι ικανοποιητικές οι εξηγήσεις τις οποίες θα δώσω ιδιαίτερα για την τροπολογία των μερισμάτων, στην οποία διατυπώθηκαν εύλογες παρατηρήσεις και από τη μεριά της κ. Κανέλλη και από τη μεριά του κ. Δένδια και του κ. Θεοχαρόπουλου, εγώ είμαι διατεθειμένος να την αποσύρω και να την κουβεντιάσουμε αύριο, μεθαύριο ή τη Δευτέρα. Δεν θέλω, δηλαδή, με κανέναν τρόπο, να υπάρξει οποιαδήποτε λογική ότι έρχεται εδώ η Κυβέρνηση να επιβάλει κάτι. Πρέπει να είμαστε μαζί. Σε αυτό το πλαίσιο, κύριε Πρόεδρε, δέχομαι ως Υπουργός, να οριστεί μία άλλη ημέρα συζήτησης και ψήφισης της συγκεκριμένης τροπολογίας, αν δεν πείσω τους συναδέλφους. Πράγματι πρέπει όλοι να κάνουμε ένα βήμα πίσω και να μπορέσουμε να διαμορφώσουμε μία κοινή γραμμή. Αναφέρομαι και στον εισηγητή της Ένωσης Κεντρώων και στον κ. Θεοχαρόπουλο, όσον αφορά τις εισηγήσεις που έκαναν. Θα εξηγήσω γιατί ήρθε αυτή η τροπολογία για τα μερίσματα και θα απαντήσω σε όλους τους συναδέλφους. Σύμφωνα με τις νέες μισθολογικές διατάξεις το ύψος του βασικού μισθού διαμορφώθηκε σε μισθολογικά κλιμάκια και μισθολογικές κατηγορίες. Παράλληλα καταργήθηκαν οι μισθολογικές προαγωγές και το επίδομα χρόνου υπηρεσίας, βάσει των οποίων διαμορφωνόταν το μέχρι σήμερα ύψος των καταβαλλομένων μερισμάτων. Έτσι είναι απαραίτητο να επικαιροποιηθεί ο τρόπος υπολογισμού των μερισμάτων με τις νέες μισθολογικές διατάξεις. Είμαστε ήδη στον τέταρτο μήνα. Όσον αφορά αυτά που ανέφερε η κ. Κανέλλη και ο κ. Λοβέρδος, η εναρμόνιση των διατάξεων με τις διατάξεις του νέου μισθολογίου του ν.4472/2017 αφορά τον τρόπο υπολογισμού των μερισμάτων. Πρόκειται και για τα τρία Μετοχικά Ταμεία, δηλαδή του Ναυτικού, του Στρατού και της Αεροπορίας. Γι' αυτόν τον λόγο και η έκθεση των τεσσάρων φύλλων εφαρμογής του νέου μισθολογίου από 1-1-2018…
Σε επίπεδο μερισμάτων έχουμε μείωση ή όχι;
Όχι δεν υπάρχει μείωση. Υπάρχει ανακατανομή με άλλον τρόπο. Αυτό ακριβώς θέλω να σας πω ότι, δηλαδή επειδή ακριβώς αυτό καθυστέρησε, υπάρχει μία ανάγκη να νομοθετηθεί. Κακώς το φέραμε εχθές. Αναγνωρίζω το λάθος και λέω να πάμε μία ημέρα παραπάνω. Όμως αφορά τα μισθολογικά του προσωπικού και πρέπει να ψηφιστεί αρκετά σύντομα. Όσον αφορά αυτό που αναφέρατε για τα μερίσματα: Η παρακράτηση στο μέρισμα προϋπήρχε. Όμως με την ψήφιση του ν.4472/2017 καταργήθηκε και γι' αυτόν τον λόγο πρέπει να ρυθμιστεί ο τρόπος υπολογισμού. Τα έσοδα στην ουσία προέκυπταν από το γεγονός ότι από 1-1-2017 δεν έχουν δοθεί μερίσματα, γιατί δεν έχει νομοθετηθεί ο τρόπος υπολογισμού τους. Θεσπίζεται, λοιπόν, από 1-1-2017 μία κράτηση, που υπήρχε και με το προηγούμενο μισθολόγιο αλλά έπαυσε να ισχύει στις 31-12-2016 με την έκδοση του ν.4472/2017. Δεν περικόπτονται μερίσματα αλλά αλλάζει ο τρόπος υπολογισμού. Τα μερίσματα μένουν στο ίδιο ύψος και σε ορισμένα σημεία υπάρχει και μία μικρή αύξηση.
Οι κρατήσεις θα γίνουν αναδρομικά;
Οι κρατήσεις θα γίνουν από την 1η Γενάρη. Προσέξτε, όμως, ήταν κρατήσεις οι οποίες προϋπήρχαν…
Άρα είναι μειώσεις.
Εάν προτείνετε να καταργήσουμε το ταμείο και η Αστυνομία να βγει, πολύ ευχαρίστως να το προχωρήσουμε. Ο Στρατός αντέχει να το κρατήσει. Εάν η Αστυνομία προτείνει να αποσυρθεί, να το δούμε και αυτό. Όμως δεν μπορεί να γίνει αλλιώς, δηλαδή χωρίς να υπάρχουν μερίσματα να έχει έσοδα το ταμείο. Ξέρετε ότι διαφυλάξαμε τα 4 εκατομμύρια ευρώ. Εάν ως πρώην συνδικαλιστής της Αστυνομίας και ως πρώην Αρχηγός θέλετε να δούμε την περίπτωση να εξαιρεθεί η Ελληνική Αστυνομία, να το συζητήσουμε. Είναι πρότασή σας και χαίρομαι που την κάνατε πλέον δημόσια…
Πέρυσι τον Μάιο είχατε άλλη πρόταση.
Εντάξει, εντάξει ας το τελειώσουμε. Εδώ, λοιπόν, ξεκαθαρίζουμε το εξής: Υπήρχε μία κράτηση. Η κράτηση με την ψήφιση του νομοσχεδίου αφαιρέθηκε, αλλά το αποτέλεσμα ήταν να μην υπάρχουν έσοδα για τα ταμεία.
Αφού το αποσύρετε, θα το συζητήσουμε μετά.
Την ίδια ακριβώς κράτηση επαναφέρουμε, η οποία θα δοθεί προς τα ταμεία, για να δοθεί η δυνατότητα να προχωρήσουν τα ταμεία, αφού σκοπός είναι η αξιοποίηση του τμήματος των κεφαλαίων, των εκμεταλλεύσεων εξυπηρέτησης - αναφέρομαι τώρα στην άλλη τροπολογία - του προσωπικού σε στεγαστικές ανάγκες. Δηλαδή ένας υπαξιωματικός ο οποίος παίρνει 850 ευρώ και υπηρετεί στη Χίο ή στη Σάμο ή στην Κω ή στη Ρόδο, είναι αδύνατο να βρει να νοικιάσει σπίτι το καλοκαίρι με λιγότερα από 500 ή 600 ευρώ. Αυτός ο άνθρωπος δεν μπορεί να ζήσει. Εάν δε είναι και παντρεμένος και έχει και παιδιά, είναι κάτω από τα όρια της επιβίωσης. Τι κάνουμε λοιπόν; Τα χρήματα αυτά τα οποία βρισκόντουσαν ανεκμετάλλευτα, τα κάνουμε οικεία για τους αξιωματικούς, τους υπαξιωματικούς, τους ΕΠΟΠ και τις οικογένειές τους και τα έσοδα από το μειωμένο ενοίκιο που θα πληρώνουν, θα πηγαίνει πλέον προς τα ταμεία. Δηλαδή, ουσιαστικά, τα κεφάλαια που παραμέναν ανεκμετάλλευτα στα ταμεία, τα κάνουμε κατοικίες που παράγουν έσοδα και ενισχύουν ξανά τα ταμεία. Έχουμε φτάσει ήδη στα τετρακόσια περίπου σπίτια. Θα ξεπεράσουμε τα χίλια σπίτια. Καλύπτουμε και ανάγκες της Αστυνομίας. Στη Σαντορίνη το θέρετρο των Ενόπλων Δυνάμεων το διαθέσαμε - σε συνεργασία με το δήμο - για να μένουν οι αστυνομικοί, διότι και εκείνοι αντιμετωπίζουν τα ίδια προβλήματα. Το ίδιο κάναμε και σε άλλες περιοχές. Είμαστε διατεθειμένοι, όπου μπορούμε, να εξυπηρετήσουμε και δασκάλους, δημοσίους υπαλλήλους. Όπου μπορούμε, λοιπόν, να κάνουμε τέτοιου είδους κατοικίες, να τις κάνουμε, μέσα στο πλαίσιο της κοινωνικής προσφοράς των Ενόπλων Δυνάμεων αλλά και της υποχρέωσής μας για τη μέριμνα του προσωπικού μας. Και πάλι, όμως, λέω, το εξής: Εάν η Βουλή θεωρήσει ότι, στο πλαίσιο της καλής θελήσεως, πρέπει να βάλουμε μια άλλη μέρα ψηφίσεως για να δείτε περισσότερο τις τροπολογίες, δέχομαι να τις αποσύρω. Θα πρέπει, όμως, να ψηφιστούν στην Ολομέλεια αρκετά σύντομα.
Άρα, κύριε Υπουργέ, για να το διευκρινίσουμε αυτό για τις υπηρεσίες, τι προτείνετε;
Εάν, δηλαδή, μία εκ των τροπολογιών ή δύο εκ των τροπολογιών θεωρούν οι συνάδελφοι ότι επιθυμούν να τις ξαναδιαβάσουν για να υπάρχει ευρύτερη συναίνεση του Σώματος, να βάλουμε μια συνεδρίαση την Παρασκευή ή τη Δευτέρα, να κάνουμε τη συνεδρίαση στο τριήμερο...
Ποια Παρασκευή; Αυτή εδώ την Παρασκευή;
Ναι. Μεθαύριο εννοώ.
Πρέπει να υπάρχει νομοσχέδιο.
Η Διάσκεψη των Προέδρων θα μας δώσει ημερομηνία.
Στη Διάσκεψη των Προέδρων θα δείτε την ημερομηνία.
Να δοθεί η ταχύτερη ημερομηνία.
Στην ταχύτερη ημερομηνία. Δεν έχουμε καμμία αντίρρηση, λοιπόν, για να υπάρχει η συναίνεση του Σώματος και να είναι και ένα μήνυμα αυτό προς τα έξω, ότι αυτή η επιτροπή τουλάχιστον, στα εθνικά θέματα προσπαθεί να συνδιαμορφώσει μια κοινή άποψη.
Ποιες είναι αυτές οι τροπολογίες, κύριε Υπουργέ, που αποσύρουμε;
Είναι η τροπολογία που αναφέρεται στα μερίσματα.
Είναι η τροπολογία με γενικό αριθμό 1555.
Είναι η τροπολογία 1555.
Και ποια είναι η άλλη τροπολογία;
Η άλλη τροπολογία είναι για τη διάθεση κεφαλαίων. Δεν νομίζω ότι για αυτή υπάρχει καμμία αντίρρηση. Υπάρχει αντίρρηση και σε αυτή;
Όχι.
Όχι. Καλώς.
Άρα, μιλάμε για την τροπολογία με γενικό αριθμό 1555.
Ναι, κύριε Πρόεδρε. Δεν έχουμε καμμία αντίρρηση. Θέλω να απαντήσω ακόμα σε ορισμένα θέματα τα οποία ετέθησαν. Θέλω να είμαι απόλυτα ξεκάθαρος. Ο κ. Λοβέρδος - λυπάμαι που δεν είναι εδώ, ζήτησα να έρθει - στην αρχή της συζητήσεως έθεσε ορισμένα θέματα. Θέλω να είμαστε απόλυτα ξεκάθαροι. Τη θέση της Κυβερνήσεως την εκφράζει ο Πρωθυπουργός της χώρας. Ο Πρωθυπουργός είναι υπεύθυνος για τη χάραξη της κυβερνητικής πολιτικής. Ο Κυβερνητικός Εκπρόσωπος εκφράζει την άποψη του Πρωθυπουργού. Όσον αφορά θέματα που έχουν να κάνουν με την εξωτερική πολιτική, υπεύθυνος για τη χάραξη της εξωτερικής πολιτικής της χώρας είναι ο Υπουργός των Εξωτερικών. Θέλω, κυρίες και κύριοι συνάδελφοι, να ζητήσω διά του Προέδρου, να διαβάσω την ανακοίνωση του Υπουργείου Εξωτερικών σε απάντηση των ισχυρισμών του χθεσινού παραληρήματος του Υπουργείου Εξωτερικών της Τουρκίας και να ζητήσω από το σύνολο των κομμάτων σήμερα, σε αυτή τη συνεδρίαση, να πάρουμε μια εθνική θέση όλοι μαζί.
Επί της δηλώσεως;
Όχι. Η δήλωση επί της απαντήσεως σχετικά με τα Ίμια. Νομίζω ότι είναι ξεκάθαρο. Δεν νομίζω να υπάρχουν διαφορές. Θα το ακούσετε. Το ελληνικό Υπουργείο Εξωτερικών απαντά: «Η Ελληνική κυριαρχία επί των Ιμίων είναι σαφής και αναμφισβήτητη, σύμφωνα με τη Συνθήκη της Λωζάνης του 1923, των ιταλοτουρκικών Συμφωνιών του 1932 και της Συνθήκης των Παρισίων του 1947. Ενώ η Ευρωπαϊκή Ένωση καλεί την Τουρκία να σέβεται το Ευρωπαϊκό Δίκαιο, εκείνη απαντά με μια ανακοίνωση προκλητικής καταστρατήγησης του ίδιου του δικαίου και επαναλαμβάνει μια κατάφωρη παράνομη θέση, αγνοώντας ότι το νομικό καθεστώς του Αιγαίου είναι απολύτως κατοχυρωμένο από το διεθνές δίκαιο». Νομίζω ότι το να μπορέσουμε αυτή τη θέση του Υπουργείου Εξωτερικών, που είναι εθνική θέση, μέσα από την Επιτροπή Εξωτερικών και Άμυνας της Βουλής σε αυτήν τη συνεδρίαση να την επικυρώσουμε, είναι η διαμόρφωση μίας εθνικής θέσεως προς τα έξω, που αποτελεί ένα ισχυρό όπλο για την πατρίδα μας και για τον εκάστοτε Υπουργό Εξωτερικών και ένα μήνυμα του συνόλου του ελληνικού λαού. Δια του Προεδρείου κάνω αυτήν την πρόταση, κύριε Πρόεδρε. Θέλω, λοιπόν, να πω ότι πράγματι ο κάθε πολιτικός έχει τη δυνατότητα να κάνει κάποιες δηλώσεις, ανάλογα βεβαίως, με τη θέση την οποία κατέχει. Ερωτήθηκα κατά πόσον η δήλωση του Αναπληρωτή Υπουργού κ. Κουβέλη περί ακήρυχτου πολέμου στο Αιγαίο, είναι θέση η οποία καλύπτει το Υπουργείο Εθνικής Άμυνας.
Γιατί εκκρεμεί και το ερώτημα αν το ΝΑΤΟ αναγνωρίζει τη Συνθήκη της Λωζάνης, κύριε Υπουργέ.
Να μην μπούμε σε αυτό...
Αν δεν μπούμε, η ανακοίνωση που δώσατε…
Θα σας απαντήσω σε ένα - ένα. Όσον αφορά, λοιπόν, τη θέση του κυρίου Αναπληρωτή, έγινε μετά από την κηδεία του Γιώργου Μπαλταδώρου, του αξιωματικού πιλότου που έπεσε με το Μιράζ. Έπεσε με το Μιράζ εν ώρα υπηρεσίας και ένεκα αυτής, προασπιζόμενος την εδαφική ακεραιότητα και την εθνική κυριαρχία της χώρας, ήρωας σε έναν ακήρυχτο πόλεμο εν καιρώ ειρήνης. Αυτός, λοιπόν, είναι ο ακήρυχτος πόλεμος που αναφέρθηκε ο κ. Κουβέλης. Όπως και ακήρυχτος πόλεμος είναι αυτό που περιέγραψε πολύ σωστά ο κ. Ξυδάκης προηγουμένως, δηλαδή ο ακήρυχτος πόλεμος, ο υβριδικός πόλεμος, ο ψυχολογικός πόλεμος, στον οποίο δεν πρέπει να υποκύψουμε, κυρίες και κύριοι συνάδελφοι. Ο ψυχολογικός πόλεμος δεν θα πρέπει να δημιουργήσει φόβο στους Έλληνες. Δεν έχουν να φοβηθούν τίποτα οι Έλληνες και ο ελληνικός λαός. Είμαστε μια ασφαλής χώρα, είμαστε μια χώρα ισχυρή η οποία βγαίνει από μία οικονομική κρίση, με τις διαφορετικές ερμηνείες που το κάθε κόμμα δίνει σε αυτήν την έξοδο από την οικονομική κρίση. Όμως, δεν έχει να φοβηθεί τίποτα η ελληνική οικογένεια. Προχωράμε σε μια τουριστική περίοδο και έχουμε μια ασφαλή χώρα που δεν κινδυνεύουν ούτε οι Έλληνες ούτε οι τουρίστες. Ο πόλεμος αυτός γίνεται για να πληγεί η χώρα. Σε αυτόν τον πόλεμο θα πρέπει να είμαστε ιδιαίτερα προσεκτικοί. Δεν είναι τούρκικο σίριαλ οι διάφορες ειδήσεις που διαρρέουν μέσω διαφόρων ύποπτων ή μη blog, όπου πολλές φορές καλοπροαίρετα θα πω - δεν πιστεύω ότι είναι όλοι καλοπροαίρετοι, γνωρίζουμε τι γίνεται - μεταφέρονται και ως πραγματική είδηση μέσα από τα κανάλια της πρώτης γραμμής ψευδή σενάρια που δεν υπήρξαν ποτέ. Θα σας θυμίσω σενάρια στο παρελθόν περί ελικοπτέρων στα Ίμια κ.ο.κ.. Ποτέ δεν υπήρχαν αυτά. Επειδή προεκλήθην αρκετές φορές για το θέμα της σημαίας, θα πω το εξής: Ο όρκος που δίνουν οι αξιωματικοί και οι στρατιώτες και όλοι οι Έλληνες που δίνουμε όταν παρουσιαζόμαστε, είναι να φυλάσσουμε τις σημαίες μέχρι της τελευταίας ρανίδας του αίματός μας. Αυτό πράττει ο Ελληνικός Στρατός και αυτό πράττουν οι Έλληνες συνοριοφύλακες και οι Έλληνες πολίτες. Όμως, εκείνος ο οποίος παίρνει μια σημαία στην πλάτη και πάει να την τοποθετήσει κάπου, θα πρέπει να την υπερασπιστεί ή να έρθει στο Στρατό και να πει, «Εγώ αποφάσισα σήμερα, που είναι Πάσχα, με δυο φίλους μου, να βάλουμε μια σημαία εκεί, να το ξέρετε, σας ενημερώνουμε και σας καλούμε να την υπερασπιστείτε». Και ας τους δώσουμε και δύο G -3, λοιπόν, να έρθουν στην εθνοφυλακή να την υπερασπιστούν και οι ίδιοι. Διότι βεβαίως και σε κάθε ελληνικό νησί μπορούμε να βάλουμε μια σημαία, αλλά το θέμα είναι ότι η σημαία αποτελεί σύμβολο και η προβολή σημαίας αποτελεί ισχυρή πράξη επιβολής εθνικής κυριαρχίας. Όταν, λοιπόν, κάποιος παίρνει τη σημαία και την τοποθετεί κάπου, πρέπει να διασφαλίσει ότι ο ίδιος - με ενημερωμένες Ένοπλες Δυνάμεις - ότι θα την υπερασπιστεί με το αίμα του μέχρι το τέλος. Δεν μπορεί να πάρεις μια βάρκα και να πεις, «Ξέρεις κάτι, τώρα που είναι Πάσχα και είμαι βόλτα, βάζω στην τάδε βραχονησίδα μια σημαία και ας τρέχει μετά το φυλάκιο των Φούρνων να την υπερασπιστεί». Την υπερασπιζόμαστε, βεβαίως, και θα υπερασπιστούμε όποια σημαία όπου κι αν είναι. Όμως, η προβολή της εθνικής κυριαρχίας δια του συμβόλου της εθνικής κυριαρχίας, της σημαίας, είναι πράξη που είναι και υπεύθυνος αυτός που την κάνει. Και θα πρέπει να έχει τη δυνατότητα εν συνεχεία να μπορέσει να τη στηρίξει. Στο σημείο αυτό θα σας πω ότι οι προβλεπόμενες σημαίες, όπως υπάρχει ο σχεδιασμός, εκεί που πρέπει να μπουν, έχουν μπει και τις υπερασπιζόμαστε με όλες τις δυνάμεις μας, Στρατός, Έθνος, πολίτες. Δεν υπάρχει, λοιπόν, κανένα θέμα αμφισβήτησης. Τα νησιά και η εθνική τους κυριαρχία περιγράφονται από τις διεθνείς συνθήκες και η Συνθήκη της Λωζάνης είναι μια διεθνής συνθήκη αποδεκτή και δεσμευτική για εμάς…
Και για το ΝΑΤΟ.
Και βεβαίως και για το ΝΑΤΟ και βεβαίως και για την Τουρκία. Και η Τουρκία έχει υπογράψει τη Συνθήκη της Λωζάνης. Και για την Ευρωπαϊκή Ένωση και για όλους τους διεθνείς οργανισμούς και τον Οργανισμό των Ηνωμένων Εθνών, όπου στο πλαίσιο αυτό η Ελλάδα, έχοντας με το μέρος της το δίκαιο, κυρίες και κύριοι συνάδελφοι, και διατυπώνοντας την εθνική γραμμή, μπορεί να κερδίσει τα δίκαιά της, όταν είναι ενωμένη. Όσον αφορά το θέμα των δύο στρατιωτικών, επειδή άκουσα πάρα πολλά, θέλω να πω ότι το θέμα των δύο αξιωματικών, του αξιωματικού και του υπαξιωματικού που βρίσκονται κρατούμενοι στην Τουρκία, είναι ένα θέμα που προκάλεσε αρκετές συζητήσεις, γιατί τους ανέφερα εγώ ως «όμηρους» ή γιατί δεν ήταν όμηροι, αλλά ήταν υπό τη διαδικασία διερεύνησης της δικαιοσύνης. Μακάρι να είχα διαψευστεί. Τους ανέφερα από την πρώτη στιγμή ως «ομήρους», διότι η Τουρκία, όπως είπε προηγουμένως και ο κ. Ξυδάκης, είναι μια χώρα που δεν έχει ομήρους μόνο τους δύο Έλληνες αξιωματικούς χωρίς να έχει απευθύνει καν τις κατηγορίες. Έχει Αμερικανό πολίτη, έχει τον πάστορα Μπράνσον, ο οποίος βρίσκεται καταδικασμένος σε ισόβια με διάταγμα του Ερντογάν, το οποίο προέβλεπε την ανταλλαγή υπόπτου κρατουμένου ή καταδικασμένου με άλλον στο εξωτερικό και έγινε η πρόταση προς τις Ηνωμένες Πολιτείες ανταλλαγής του πάστορα Μπράνσον με τον Γκιουλέν. Η χθεσινή απόφαση του ελληνικού Κοινοβουλίου, που οφείλω να πω ότι προήλθε από όλους τους πολιτικούς σχηματισμούς, δηλαδή με εργασίες όλων των ελληνικών κομμάτων - εγώ θα πω όλων των κομμάτων - έχει ιδιαίτερη σημασία, διότι αυτό ακριβώς αποδεικνύει, την παραβίαση του Διεθνούς Δικαίου, τη συνεχιζόμενη παράνομη κράτηση δύο αξιωματικών, ενός αξιωματικού και ενός υπαξιωματικού, που είναι Έλληνες υπαξιωματικοί και αξιωματικοί, που είναι Ευρωπαίοι. Εδώ θέλω να πω ότι δεν είναι τυχαία τα περάσματα στον Έβρο, διότι θα πρέπει όλοι μας να τονίσουμε ότι αυτά τα δύο στελέχη των Ενόπλων Δυνάμεων την ώρα του καθήκοντος έκαναν περιπολία στα ελληνικά σύνορα, αλλά και στα ευρωπαϊκά σύνορα ακριβώς για το φαινόμενο αυτό, της παράνομης εισόδου στη χώρα κατόπιν ενεργειών διακινητών, διότι διακινητές ήταν εκείνοι τους οποίους έψαχναν να βρουν την ώρα που συνελήφθησαν. Και τα στελέχη αυτά είναι και στελέχη του ΝΑΤΟ και βεβαίως το ΝΑΤΟ έχει ευθύνη. Και βεβαίως κανέναν δεν μπορεί να ικανοποιήσει η εικόνα του Γενικού Γραμματέα του ΝΑΤΟ, του κ. Στόλτενμπεργκ να ακούει στωικά τις προκλήσεις εκ μέρους του Τούρκου αξιωματούχου. Και δεν είναι διμερές θέμα η κράτηση δύο στελεχών των Ενόπλων Δυνάμεων της Ελλάδος, της Ευρώπης και του ΝΑΤΟ. Είναι θέμα διεθνές, είναι θέμα δικαίου, είναι θέμα ανθρωπίνων δικαιωμάτων, όλων.
Ο Στόλτενμπεργκ άλλα είπε.
Αυτό ακριβώς είπα. Κυρίες και κύριοι συνάδελφοι, θέλω να πω ότι με την πρόταση, την οποία έκανα για τη μεταγενέστερη συζήτηση της τροπολογίας, ζητώ διά του Προέδρου να βγάλουμε αυτήν την κοινή ανακοίνωση στήριξης της εθνικής θέσεως του Υπουργείου των Εξωτερικών και να σας καλέσω, κυρίες και κύριοι συνάδελφοι, οποιαδήποτε στιγμή - είτε κατά μόνας είτε ως κόμματα είτε ως ολομέλεια της επιτροπής - χρειαστεί οποιαδήποτε ενημέρωση, να σας διαβεβαιώσω ότι το Υπουργείο Εθνικής Άμυνας είναι ανοικτό σε όλες και σε όλους. Κάποιοι λένε ότι είμαι εξαφανισμένος. Θα ήθελα να πω το εξής: Δεν είναι ο ρόλος του Υπουργού Άμυνας να δίνει συνεντεύξεις και δεν θα δίνω συνεντεύξεις. Θα προσπαθήσω, στη διαχείριση σε ευαίσθητες στιγμές να αφήνω τον λόγο σε εκείνους που πρέπει να τον έχουν και το Υπουργείο Εθνικής Άμυνας να κάνει το καθήκον του, έχοντας την πολιτική εποπτεία των Ενόπλων Δυνάμεων, που σας διαβεβαιώ ότι κάνουν το καθήκον τους, όπως προβλέπει το Σύνταγμα και ο όρκος, που έχουν δώσει προς τον ελληνικό λαό.
Κύριε Πρόεδρε, παρακαλώ τον λόγο.
Τι θέλετε, κύριε Κατσώτη;
Ο Υπουργός ζήτησε από το Σώμα να πάρει θέση πάνω στην τοποθέτηση του Υπουργείου Εξωτερικών.
Για τη συγκεκριμένη ανακοίνωση, για το περιεχόμενό της.
Κάτι τέτοιο, βέβαια, δεν προβλέπεται…
Δεν θεωρείτε ότι είναι εθνικώς αυτονόητο;
Αυτή τη φράση μόνο.
Για το περιεχόμενο της ανακοίνωσης, λέω.
Πείτε τη φράση, γιατί θα έχουμε πρόβλημα. Δεν είναι διαδικασία του Κοινοβουλίου να επισημοποιεί και να ψηφίζει ανακοινώσεις του Υπουργείου Εξωτερικών.
Κύριε Πρόεδρε, στην Επιτροπή Εξωτερικών και Άμυνας…
Όχι όλοι μαζί. Κύριε Θεοχαρόπουλε, έχει ζητήσει πρώτα τον λόγο ο κ. Κατσώτης. Κύριε Κατσώτη, έχετε τον λόγο.
Λέω, λοιπόν, ότι δεν προβλέπεται από τη διαδικασία αυτό που ζητά ο Υπουργός Εθνικής Άμυνας. Ωστόσο, όμως, εμείς πρέπει να πούμε ότι το ΚΚΕ έχει μια σαφή θέση, όσον αφορά το θέμα των συνόρων, των κυριαρχικών μας δικαιωμάτων, των συνθηκών που καθιερώνουν τα σύνορα, τη Συνθήκη της Λωζάνης, τη Συνθήκη των Παρισίων του 1947, που τα Δωδεκάνησα πέρασαν από την Ιταλία στην Ελλάδα. Όλα αυτά, λοιπόν, το ΚΚΕ τα έχει εκθέσει επανειλημμένως…
Όπως και εσείς είπατε.
Μα, απ' αυτή τη σκοπιά, κάνει κριτική στην επιθετικότητα της Τουρκίας. Δεν είναι ζώνες…
Κύριε Κατσώτη, επιτρέψτε μου να πω κάτι. Δεν ζητά συναίνεση ο Υπουργός επί όλου του πλαισίου, αλλά για το περιεχόμενο της συγκεκριμένης ανακοίνωσης. Εάν δεν το θέλετε, πείτε «δεν συμφωνούμε».
Κύριε Πρόεδρε, σας παρακαλώ. Λέω ότι τέτοια διαδικασία δεν προβλέπεται και σας λέμε τη σαφή θέση του ΚΚΕ, αυτό που το έχουμε επαναλάβει πολλές φορές. Η όποια αμφισβήτηση των συνθηκών σημαίνει πόλεμο, σημαίνει αίμα. Άρα, λοιπόν, εμείς επιμένουμε σ' αυτές που καθιερώνουν τα σύνορά μας, όπως τη Συνθήκη των Παρισίων του 1947, αλλά και άλλες συνθήκες, όπως αυτές που πέρασαν τα Δωδεκάνησα στην Ελλάδα. Αυτό λέμε.
Κύριε Πρόεδρε, ζητώ τον λόγο για μισό λεπτό,για διαδικαστικό.
Κύριε Θεοχαρόπουλε, έχετε τον λόγο.
Αυτό αφορά την Επιτροπή Εξωτερικών και ‘Αμυνας. Για να μην υπάρχει παραγωγή χειρότερου αποτελέσματος απ' αυτό που πιθανότατα θέλαμε να προκαλέσουμε, φαντάζομαι. Νομίζω ότι οι τοποθετήσεις όλων των Κοινοβουλευτικών Εκπροσώπων ήταν ξεκάθαρες σε ένα πλαίσιο. Θεωρώ, βεβαίως, ότι αυτό μπορεί να συζητηθεί στην Επιτροπή Εξωτερικών και Άμυνας. Είναι θέμα του Προεδρείου για την Επιτροπή Εξωτερικών και Άμυνας σε μετέπειτα στάδιο και δεν είναι για την Ολομέλεια της Βουλής. Εδώ αρκούν οι τοποθετήσεις όλων των εκπροσώπων των κομμάτων, οι οποίες νομίζω ότι είναι ξεκάθαρες.
Κύριε Δανέλλη, έχετε τον λόγο.
Επειδή οι στιγμές είναι κρίσιμες και ευαίσθητες, επειδή δεν πρέπει να μένουν «γκρίζες» ζώνες και μεταξύ μας σ' αυτά τα θέματα, νομίζω ότι είναι αυτονόητο. Μπορεί να μην προβλέπεται από τη διαδικασία της λειτουργίας της Ολομέλειας μια τέτοια διαδικασία, που ακολουθούμε τώρα, όμως είναι αυτονόητο ότι όλα τα κόμματα, μηδενός εξαιρουμένου, υποστηρίζουμε ότι για την Ελλάδα ο σεβασμός στη Συνθήκη της Λωζάνης και των Παρισίων έχει κλείσει αυτές τις υποθέσεις. Δεν υπάρχουν αμφισβητούμενες και «γκρίζες» ζώνες στον Αιγαίο για εμάς και σ' αυτό συμφωνούμε όλοι. Βεβαίως, έτσι υποστηρίζουμε την άποψη που εξέφρασε η Κυβέρνηση σήμερα το πρωί, μετά την απαράδεκτη ανακοίνωση του Υπουργείου Εξωτερικών της Τουρκίας. Ευχαριστώ.
Κύριε Ξυδάκη, έχετε τον λόγο.
Νομίζω ότι το χωρίο από την ανακοίνωση, που ανέγνωσε ο κύριος Υπουργός είναι εξαιρετικά λιτό, συγκεκριμένο και δεν νομίζω να υπάρχει καμμία δημοκρατική πολιτική δύναμη σ' αυτή την Αίθουσα, που να μην τη συμμερίζεται. Μιλά ακριβώς για τα οριζόμενα από τις διεθνείς συνθήκες και το Διεθνές Δίκαιο, που διαμόρφωσαν την εθνική κυριαρχία και το πρόσωπο της σημερινής Ελλάδας, της σημερινής Ευρώπης και της Μεσογείου. Νομίζω ότι όλοι, ασμένως και ομοφώνως…
Το λύσαμε και πάτε να το ξαναχαλάσετε.
Κύριε Πρόεδρε, ζητώ τον λόγο για δέκα δευτερόλεπτα.
Εγώ σέβομαι τη θέση οποιουδήποτε, δεν υπάρχει θέμα. Και εγώ θεωρούσα ότι η ανακοίνωση περιέχει το αυτονόητο.
Κύριε Πρόεδρε, ζητώ τον λόγο για δέκα δευτερόλεπτα.
Το αυτονόητο, όμως, με βάση όσα έχουν ειπωθεί απ' όλους τους εκπροσώπους των κομμάτων εδώ.
Κύριε Πρόεδρε, το Κόμμα μας, ξέρετε πολύ καλά ότι έχει ασκήσει έντονη κριτική στον εφησυχασμό, που έχει καλλιεργήσει η Κυβέρνηση στον ελληνικό λαό, όσον αφορά το ρόλο του ΝΑΤΟ και της Ευρωπαϊκής Ένωσης, ότι αυτοί είναι προστάτες των συνόρων μας.
Δεν περιλαμβάνει αυτό η ανακοίνωση, κύριε Κατσώτη.
Ακούστε, λέω ότι ακόμη και σήμερα αυτός ο εφησυχασμός από εσάς προωθείται.
Μέσω της ανακοίνωσης αυτής;
Έχει ασκηθεί έντονη κριτική. Γι' αυτό, λοιπόν, λέμε ότι δεν υπάρχει καμμιά προστασία από αυτούς τους οργανισμούς. Εσείς εναποθέτετε την προστασία των συνόρων μας και των συνθηκών σε αυτούς τους οργανισμούς. Δεν είναι δυνατόν.
Κύριε Κατσώτη, το ακούω και το σέβομαι αυτό που λέτε, αλλά η ανακοίνωση δεν κάνει λόγο για τέτοια πράγματα. Τέλος πάντων.
Κύριε Πρόεδρε, μου επιτρέπετε να πω κάτι, για να αρθούν οι εντυπώσεις;
Είναι κακό αυτό που κάνετε τώρα. Το κάνετε χειρότερο.
Σας παρακαλώ πάρα πολύ.
Ποιες εντυπώσεις;
Οι εντυπώσεις διαφωνιών ή συμφωνιών επί κειμένων υπαρκτών ή ανυπάρκτων. Σας παρακαλώ πάρα πολύ.
Έχετε τον λόγο.
Το πνεύμα της δήλωσης, που είναι ότι ουδείς επιτρέπει σε κανέναν να αμφισβητεί τη Συνθήκη της Λωζάνης και τα σύνορά μας, μπορεί να μας βρίσκει όλους σύμφωνους.
Δεν μιλά ούτε καν γι' αυτό, κυρία Κανέλλη. Μιλά για το συγκεκριμένο θέμα των Ιμίων.
Ακούστε με, σας παρακαλώ πάρα πολύ. Η ατυχής - και την πήρε πίσω ο άνθρωπος - δήλωση του Υπουργού ότι συναινούμε επί της διατυπωθείσης, ως έχει, δηλώσεως του Υπουργείου Εξωτερικών, είναι σαν να μας κάνει εμάς να παίρνουμε τη σημαία, να πάμε να την βάλουμε στο αυτονόητο.
Δεν είπα τέτοιο πράγμα. Διαστρεβλώνετε και αυτό.
Δεν είπε αυτό.
Συνειδητοποιήστε ότι ζητάτε από μια Βουλή να λέει «μπράβο, τι ωραία που είναι η εθνικά ενιαία ανακοίνωση του Υπουργείου…
Καθόλου.
Μη μπερδεύετε το πνεύμα με το κείμενο.
Κυρία Κανέλλη, αν θέλετε μια λέξη, όχι διευκρινιστική αυτών που λέτε εσείς, αλλά γενικώς μια φράση από την πλευρά του Προεδρείου, κάνει όσα κάνει και με το παραπάνω η Τουρκία, για να προωθήσει τους προεκλογικούς σχεδιασμούς της. Δεν χρειάζεται να τους διευκολύνει κανείς ηθελημένα ή αθέλητα.
Αυτό λέμε εμείς. Να είστε σίγουροι ότι…
Αυτό όμως δεν αφορά το ζητούμενο.
Ακούστε, η ανακοίνωση μιλάει για την Ευρωπαϊκή Ένωση. Η Ευρωπαϊκή Ένωση δεν είμαστε καθόλου σίγουροι ότι δεν βοηθάει την Τουρκία.
Πού το αναφέρει στο χωρίο αυτό;
Έτερον εκάτερον. Αυτό ως προς τη θέση σας, αλλά η ανακοίνωση του Υπουργείου Εξωτερικών δεν έχει να κάνει με αυτά που συζητάμε τώρα. Τέλος πάντων. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 1552 και ειδικό 82 ως έχει;
Ναι.
Όχι.
Όχι.
Ναι.
Παρών.
Ναι.
Ναι.
Όχι.
Συνεπώς η τροπολογία με γενικό αριθμό 1552 και ειδικό 82 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1553 και ειδικό 83 ως έχει;
Ναι.
Όχι.
Όχι.
Όχι.
Παρών.
Ναι.
Ναι.
Όχι.
Συνεπώς η τροπολογία με γενικό αριθμό 1553 και ειδικό 83 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1554 και ειδικό 84, όπως τροποποιήθηκε από τον κύριο Υπουργό;
Ναι.
Όχι.
Όχι.
Παρών.
Παρών.
Ναι.
Ναι.
Όχι.
Συνεπώς η τροπολογία με γενικό αριθμό 1554 και ειδικό 84 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας και άλλες διατάξεις» έγινε δεκτό επί της αρχής και επί των άρθρων. Εισερχόμαστε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Χασιμιτικού Βασιλείου της Ιορδανίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση του νομοσχεδίου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης». Ερωτάται το Σώμα: Γίνεται δεκτό το νομοσχέδιο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας του Βασιλείου της Δανίας και του Υπουργείου Άμυνας της Δημοκρατίας της Εσθονίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργού Άμυνας του Βασιλείου της Ολλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Εθνικής Άμυνας της Δημοκρατίας της Τουρκίας και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Υπουργείου Άμυνας των Ηνωμένων Πολιτειών της Αμερικής και του Ανώτατου Στρατηγείου των Συμμαχικών Δυνάμεων της Ευρώπης (SHAPE), όσον αφορά στη χρηματοδότηση του σχεδιασμού και της κατασκευής νέων εγκαταστάσεων για το Διεθνές Σχολείο του SHAPE, καθώς και της Τροποποίησης του ως άνω Μνημονίου Κατανόησης μεταξύ των ιδίων Συμμετεχόντων μετά της Διακοίνωσης Ένταξης όσον αφορά στη συμμετοχή του Υπουργείου Εθνικής Άμυνας της Ελληνικής Δημοκρατίας στο ως άνω Μνημόνιο Κατανόησης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.35΄ λύεται η συνεδρίαση για αύριο, ημέρα Πέμπτη 19 Απριλίου 2018 και ώρα 9.30΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Συμφωνίας μεταξύ της Αρμόδιας Αρχής της Ελληνικής Δημοκρατίας και της Αρμόδιας Αρχής των Ηνωμένων Πολιτειών της Αμερικής για την Ανταλλαγή Εκθέσεων ανά Χώρα και διατάξεις εφαρμογής».